Jõhvi kindluskiriku muuseum

Jõhvi kindluskiriku muuseum on Jõhvis Jõhvi Mihkli kirikus, Rakvere tänav 6 asuv muuseum. Muuseumi haldab Jõhvi Muuseumi Selts.

Muuseum paikneb kiriku altarialustes võlvkeldrites.

Muuseumis eksponeeritakse muu hulgas mitmeid arheoloogilisi leide, sh Jäbara kalmetest pärinevaid Eesti vanimaid raudesemeid.


Pinellase maakond

Pinellase maakond (Pinellas County) on maakond USA-s Florida osariigis.

Maakonna halduskeskus on Clearwater ja suurim linn St. Petersburg.

Maakonna pindala on 1574 km², millest 849 km² moodustab veepindala.

Elanike arv oli 2010. aasta rahvaloenduse järgi 916 542. Aastal 2000 oli elanikke 921 482.


Jäneda muuseum

Jäneda muuseum on Tapa vallas Jäneda külas Jäneda mõisahoones asuv muuseum, mis tutvustab Jäneda küla ajalugu, sealhulgas mõisaga seotut.

Muuseumi tähelepanuväärne väljapanek on mõisa parunessi Maria Zakrevskaja-Benckendorff-Budbergi skandaalsest elust.


Jürissaare talumuuseum

Jürissaare talumuuseum on Mustvee vallas Võtikvere külas Jürissaare taluhoones asuv muuseum, mis tutvustab piirkonna talurahva majapidamist ja eluolu 20. sajandi alguses.

Muuseum avati 1988. aastal.


Kabala villaveski

Kabala villaveski on Rapla vallas asuv endisaegne villaveski, mis on tänapäeval kohandatud muuseumiks.

Villaveski masinad on üle 100 aasta vanad.


Kalevipoja muuseum

Kalevipoja muuseum on Mustvee vallas Kääpa külas asuv muuseum, kus eksponeeritakse muu hulgas Kalevipojaga seotud materjale. Muuseumi haldab SA Kalevipoja Koda.

Muuseum asutati 2001. aastal ja avati 2002. aastal. Muuseum asub omaaegses Saare koolimajas.


Kardinapuu (film)

"Kardinapuu" on USA-s 1909. aastal valminud komöödiafilm. Koopia tummfilmist eksisteerib tänini. Film valmis 1909. aastal Fort Lees (New Jersey).


Narva-Jõesuu kirik

Narva-Jõesuu Nikolai kirik ehk Niguliste kirik oli luterlik kirik, mis hävis 1944. aastal; Narva-Jõesuu Püha suurvürst Vladimiri kirik on õigeusu kirik. Tänane kirik toodi Narva-Jõesuusse üle 1948. aastal Merikülast.


Kardinapuu

Kardinapuu on puidust või muust materjalist tavaliselt varva või liistu kujuline ese, mille külge riputatakse kardin või kardinad. Kardinapuu kinnitatakse tavaliselt seina külge.


Saatuse narrid

"Saatuse narrid" on USA-s 1909. aastal valminud draamafilm. Koopia filmist eksisteerib tänini Kongressi raamatukogu filmiarhiivis..


Harilik peniseen

Harilik peniseen ehk tava-peniseen (Mutinus caninus) on tanuseeneliste sugukonda kuuluv seeneliik, mis kasvab Euroopas, Aasias ja Põhja-Ameerika idaosas. Eestis esineb väga harva. Üldiselt ei peeta peniseent söödavaks.

Noor viljakeha on 2-4 cm kõrgune nahkjas muna. Nahkjas koor rebeneb ning viljakeha kasvab 8–12 cm kõrguseks. Valkjas kuni kollakaspruun jalg on seest õõnes, viljakeha ülaosa on koonusjas oranži tipuga, seda katab oliivroheline lima.


Lissaboni Teaduste Akadeemia

Teaduste akadeemia kui riiklik institutsioon loodi aastal 1779 Lissabonis algse nimega Lissaboni Kuninglik Teaduste Akadeemia.

Akadeemia eesmärgiks on soodustada teaduslikke uuringuid, edendada akadeemilist arengut, julgustada portugali keele- ja kirjandusalaseid uuringuid ning arendada Portugali ajaloo ja rahvusvaheliste suhete uurimist.

Akadeemia teeb tihedat koostööd akadeemiatega, mille ametlik töökeel on portugali keel.

Lissaboni TA on Euroopa akadeemiate ühendus ALLEA liige.


Mustkunst

Mustkunst on etenduskunst, mis kuulub "lavakunstide sugukonda" ja selle peaeesmärk on meelelahutus, ning olemus seisneb illusioonide loomises ja publiku muutunud teadvuse seisundi esile kutsumises. Mustkunst seisneb põhiliselt selles, et Mustkunstnik teeb miskit, millel on oma tagajärg, kuid siis juhtub midagi erakordset ja tihtilugu isegi võimatut ning publiku silmis on juhtunud "IME" ehk "illusioon" on tulnud avalikuks. Illusiooni taga on tegelikult peidus "saladus" ehk see, kuidas "vaataja" jaoks "näitemäng" on lavastatud ning üles ehitatud, arvestades seejuures inimkäitumise mustreid ja psühholoogiat. Tegelikult suunab mustkunstnik vaataja tähelepanu kindlatele asjaoludele hetkes ja siis toimetab salaja omad liigutused ning väga ägedad ja nn "võimatud" asjad juhtuvadki.


Kolmekuningapäev

Kolmekuningapäev on 6. jaanuaril ja kirikukalendris on see päev, kui kolm Hommikumaa tarka (kuningat) leidsid Jeesuslapse.

Eesti rahvakalendris tähistas see jõuluaja lõppu, olles ühtlasi jõuluaja viimane püha. Sel päeval eestlased tõid veel õlgi tuppa, sõid pühade aja toite ja täitsid muid jõulukombeid.


Insolubiilid

Insolubiilid (ladina insolubilia) on valetaja paradoksi ja selletaoliste paradokside rühm, mida uuriti skolastikas. Need arvati "sofismide" hulka.


Küünlapäev

Küünlapäev (ka: küünlamaarjapäev, Lääne-Eestis ka: pudrupäev) on 2. veebruaril ning kirikukalendris on see neitsi Maarja puhastamise püha. Läänemaal ja Saaremaal tähistas see päev jõulude lõppu (mujal Eesti alal lõppesid jõulud juba kolmekuningapäeval). Keedetakse rituaalseid toite.


Lauritsapäev

Lauritsapäev on 10. augustil ja kirikukalendris on see Püha Laurentiuse mälestuspäev.

Eesti rahvakalendris oli selle päevaga seotud tuletegemise tabud. Põhja-Eestis tähistas see päev ka kiikumisaja lõppu. Lõuna-Eestis oli lauritsapäev sokutapmise päev, samuti alustati sel päeval rukkikülvi.


Luutsinapäev

Eesti rahvakalendris on seda päeva tähistatud eriti Eesti rannarootslaste asustatud piirkonnas. Luutsipäeva ööd peeti aasta kõige pikemaks ja Juliuse kalendri järgi see nii ka on. Sel päeval valmistati jõuluehteid.

Eesti rannarootslaste aladel ja saartel tähistamisel jooksid ringi luutsid ehk kostümeeritud sandid, kes kontrollisid, kas kodudes on kõik korras ja puhas. Vastasel korral ergutati laisku vitstega.

Põhjamaades oli luutsinapäev jõule sissejuhatav päev, sel päeval koristati tube, süüdati küünlad ja korraldati rongkäike, kus kõnnib valges kleidis Luciaks kostümeeritud neiu, küünaldest kroon peas.


Vincenzo Cerami

Vincenzo Cerami (2. november 1940 Rooma – 17. juuli 2013 Rooma) oli itaalia filmistsenarist.

Cerami tegi tihedalt koostööd itaalia filmilavastaja ja -näitleja Roberto Benigniga. Ta kirjutas stsenaariumi filmile "Elu on ilus" ("La vita è bella"), millega kandideeris stsenaristina Oscarile.


Macbeth (Itaalia film 1909)

"Macbeth" on William Shakespeare'i näidendi "Macbeth" alusel Itaalias 1909. aastal valminud tummfilm.

Peaosades olid Dante Cappelli, Maria Caserini, Amleto Palormi ja Ettore Pesci.


Ghost Town (Adam Lamberti laul)

"Ghost Town" on USA laulja Adam Mitchel Lamberti esitatud laul, mis anti välja singli ja muusikavideona.


Tuulevaikus (film)

"Tuulevaikus" on 1970. aastal valminud Tallinnfilmi mängufilm. Filmi stsenaarium põhineb Einar Maasiku romaanil "Tuisu Taavi seitse päeva". Film on mustvalge.


Casewolde

Casewolde oli Eestimaa vasallisuguvõsa.

1342. aastal on mainimist leidnud Harjumaa vasall Tylo de Casewolde.

Suguvõsa valdus oli Kassu küla (Dorf Kasso). Taani hindamisraamatu koostamise ajal kuulus see (kazwold xii) Hælfile, 1496. aastal Lohu vakusesse Ruila mõisas Tallinna komtuurkonnas, 20. sajandil Tohisoo mõisale Hageri kihelkonnas.


Die Estlandliste des Liber Census Daniae

Die Estlandliste des Liber Census Daniae on 1933. aastal Tallinnas ilmunud Paul Johanseni raamat.

Raamat on üks olulisemaid Taani hindamisraamatut käsitlevaid uurimusi. Ta sisaldab muuhulgas Eestimaa suure ja väikese nimistu faksiimile, Taani hindamisraamatus mainitud külade nimekirja, nende ajaloo ja vasallide sugupuud.


Adam (Regneri poeg)

Adam filius Regneri oli Eestimaa vasall 13. sajandil. Talle kuulus Taani hindamisraamatu järgi uvænnæ xii, 12-adramaaline Vandu küla (Dorf Wando) Toruestæuæræ kihelkonnas Virumaal (20. sajandil kuulus küla Neeruti mõisale Kadrina kihelkonnas). Küla ei olnud talle läänistanud Taani kuningas (non a rege), vaid ilmselt Mõõgavendade ordu.

Ta võib olla samane Ojamaa kaupmehe Adamiga 1229. aastal. Eesnime sarnasuse järgi võib Eestimaa vasall 1318. aastal Adeke Hansson olla tema järglane. Tartu kodanik Claus Wandes koos kahe õe ja emaga 1432. aastal võis pärineda Vandu külast.

Paul Johanseni arvates ei ole Taani hindamisraamatu originaalsissekandes uvænnæ xii victæ x sisalduv victæ teise küla nimi, vaid Vandu küla adramaade ümardatud ja naaberküladega ühtlustatud maakasutusüksuste ("vikatite") nimetus. Vandu naaberkülade adramaade arv jaguneb 5-ga, nii on Coskius (Neeruti mõis) 5-, Metapae (Mädapea mõis) 5-, Hullia (Hulja mõis ja küla) 50-, Paiunalus (Päri karjamõis 20-, Lagenæl (?) 20- ja ainult Eghøntakæ (Jõetaguse karjamõis) 24-adramaaline.


Aggmal

Aggmal oli Eestimaa vasalliperekond.

Perekonna valdus oli Atsalama küla Virumaal. Taani hindamisraamatu koostamise ajal kuulus see 9-adramaaline küla (Aggimal) kuningale.

1345. aastal on mainitud Nicholaus filius Brendescini de Aggmal, kes oli Rosenite järelvasall.


Alwen

Alwen oli Eestimaa vasalliperekond.

Perekonna valdus vähemalt aastail 1306–1422 oli Alu mõis Harjumaal. Taani hindamisraamatu koostamise ajal kuulus see (Alafæ) Thidericus puer Odwardile.

Perekonna vapil on kujutatud kaks ristatud palmilehte.

dominus Albertus de Alfen, rüütel (miles) 1306

Lippoldus de Alwen, 1325 vasall Harjumaal, 1345 Rosenite järelvasall Rapla kihelkonnas, 1346 meeskohtunik Robekinus de Alwen et frater eius (ja tema vend) 1326, Robertus de Alwen, meeskohtunik, maanõunik 1346 Martinus de Alwen, 1338

Sanderus de Alwen, vicarius, 1370 Hinko (Hinke), Tallinnas, 1366–1373

Magnus, 1416 õppis Leipzigi, 1418/1419 Viini ülikoolis, 1419 Oleviste koguduse preester Tallinnas, 1422 avalik notar samas.


Westerplatte poolsaar

Westerplatte on poolsaar Poolas Gdańskis.

Poolsaart hakati aktiivselt kasutama 19. sajandi keskpaigas, kui sinna rajati kuurort.

Aastatel 1926–1939 paiknes poolsaarel Poola sõjaväegarnison, mis oli Gdanski vabalinnast eraldatud ja maismaaga ühendatud vaid maakitsusega.

Poolsaar on tuntud 1939. aastal toimunud Westerplatte lahingu järgi, mis oli Teise maailmasõja esimene lahing Euroopas. Lahingu ning abivägedest äralõigatud Poola sõjaväeüksuse mitmepäevase vastupanu mälestuseks on Westerplattele rajatud mälestussammas, lisaks on seal muidki mälestusmärke. Ehkki säilinud on Westerplatte saksakeelne nimi, on see nimi ühtlasi saanud Poolas vabadusvõitluse sümboliks.


Nausikaa

Nausikaa oli vanakreeka eeposes "Odüsseia" kirjeldatud muinasjutuliselt õnneliku rahva faiaakide kuninga Alkinoose tütar. Kui Odysseus jõudis faiaakide saarele Scheriale, aitas Nausikaa tal linna jõuda.


Ogygia

Ogygia oli vanakreeka eeposes "Odüsseia" kirjeldatud saar, millel elas titaan Atlase tütar nümf Kalypso. Eepose peakangelane Odysseus veetis saarel seitse aastat, enne kui jumalad käskisid Kalypsol ta vabastada.


Marek Peeba

Marek Peeba (sündinud 5. juulil 1992 Tallinnas) on eesti veemotosportlane.

2013. aastal sai ta klassis F-125 Euroopa meistrivõistlustel hõbemedali. Juunis 2015 Itaalias peetud maailmameistrivõistlustel tuli ta klassi O-125 maailmameistriks.


Peetriturg

Peetriturg on tänav Tartus.

Tänav ümbritseb platsi, kus varem tegutses Peetri turg.

Tänav algab Mäe tänavalt, teeb täisnurkse pöörde, ristub Peetri tänavaga, teeb täisnurkse pöörde ning jõuab uuesti Mäe tänavale.


Peetri tiik

Peetri tiik ehk Peetrituru tiik on tiik Tartus Raadi-Kruusamäe linnaosas.

Tiik asub Peetri tänava ääres Peetrituru platsi lähedal.

Tiik kasvas 2000. aastail võrdlemisi tihedalt suuri veetaimi täis.


Euroopa puupealinn

Euroopa puupealinn ehk Euroopa puude linn (European City of the Trees) on auhind, mida Euroopa Puuhoolduse Nõukogu (EAC) annab alates 2007. aastast igal aastal välja ühele Euroopa linnale, mis on silma paistnud rikkaliku haljastuse poolest.


Moodul:Available

mw.wikibase.sitelink( frame.args[i] ) .. "]]" else link_available = link_available .. .. label .. end end return link_available end

return p


Glaukon

Glaukon (kreeka Γλαύκων; 5.–4. sajand eKr) oli Sokratese lähikondlane, kes tegutses Ateenas, aga oli tõenäoliselt pärit Kollytose deemist Atikas. Ilmselt oli ta Platoni vend, seega Aristoni ja Periktione poeg ning pärit kõrgest suguvõsast (ema poolt Soloni enda järeltulija).

Glaukon on peamiselt tuntud Platoni dialoogide tegelase, Sokratese vestluspartnerina, eelkõige "Riigis", aga ka "Parmenideses" ja "Pidusöögis". Kuulsa koopa võrdpildi esitab Platoni "Riigi" VII raamatu alguses Sokrates just Glaukonile. Lisaks Platonile on Glaukoni mainitud ka Xenophoni teoses "Mälestusi Sokratesest" ja Aristotelese "Poeetikas".

Glaukoni elukutse ei ole teada ning võimalik, et ülikuna ta ei pidanudki töötama. Platoni "Riigi" III raamatus viitab Sokrates asjaolule, et Glaukon on muusik, kuid see võib lihtsalt tähendada seda, et Glaukon oli saanud üldhariduse hulgas ka teatava muusikahariduse.


Eesti Naistoimetajad

Eesti Naistoimetajad on mittetulundusühing, mis on välja kasvanud Eesti Ajakirjanike Liidu naistoimetajate sektsioonist.

2009. aastal loodud mittetulundusühing korraldab igal sügisel seminari "Kära meedia pärast" ja annab välja Hea sõna auhinda. Eesti Naistoimetajad on Eesti Naisteühenduste Ümarlaua liige.


Penijõe mõis

Penijõe mõis (saksa keeles Pennijöggi) oli rüütlimõis Lihula kihelkonnas Läänemaal. Nüüdisajal jääb mõis Pärnu maakonda Lääneranna valda.

Mõis rajati 17. sajandi algul.

Mõis kuulus 20. sajandi algul Wetter-Rosenthalidele ja viimane (1919. aastal) omanik oli Johannes von Wetter-Rosenthal.

Tänapäeval on mõisa peahoone muudetud Matsalu looduskaitseala keskuseks, kus on ka looduskaitseala tutvustav muuseum.


Sausti mõis

Sausti mõis, varem Kaarepere mõis (saksa keeles Sauß) oli rüütlimõis Jüri kihelkonnas Harjumaal. Nüüdisajal jääb mõis Harju maakonda Kiili valda.

Mõisat on esimest korda mainitud 1453. aastal.

XVII sajandil kuulus mõis Scharenbergidele.

XVII sajandil eraldati Sausti mõisast Saue mõis (tollase nimega Väike-Sausti mõis) ja vana ehk Sausti mõisat hakati nimetama Suure-Sausti mõisaks (Groß-Sauß).


Patandžali

Patandžali (sanskriti पतञ्जलि (Patañjali) [pʌtʌɲʤʌlɪ]) oli India õpetlane ja traditsioonilise jooga alusteksti "Joogasuutra" autor, mistõttu teda nimetatakse ka jooga isaks.

India traditsioon omistab talle ka ühe grammatikateose ja ühe kirjutise ajurveedast, kuid on vaieldav, kas need on ühe autori kirjutatud.


Armistamine

Armistamine (ka armistusmoonutamine) on püsiv inimkeha muutmine, mis hõlmab kraapimist, lõikamist, söövitamist, põletamismärgistamist või naha pinda lõigatud kujundeid, pilte või sõnu. Keha armistamise käigus luuakse armid, lõigates või põletades erinevatel meetoditel nahka. Mõnikord kasutatakse lisaks ka kindla intervalliga paranemist raskendavaid meetodeid, näiteks ärritamist, eesmärgiga mõjutada haava paranedes mitte vähem, vaid rohkem armistuma. Armistamist on vahel nimetatud ka cicatrization (prantsuse cicatrisation, 'armistumine').


Niidu-sinepiliblikas

Niidu-sinepiliblikas (Leptidea juvernica) on põualibliklaste sugukonda kuuluv päevaliblika liik.


Antoine Chalvin

Antoine Chalvin (sündinud 3. jaanuaril 1966) on prantsuse tõlkija ja õppejõud.

Ta töötab Pariisi Ida keelte ja kultuuride instituudis, kus on spetsialiseerunud eesti ja soome keelele ja kirjandusele.

Ta on tõlkinud eesti keelest prantsuse keelde. Muuhulgas on ta tõlkinud eesti rahvuseepose "Kalevipoeg".

2005. aastal anti talle Maarjamaa Risti IV klassi teenetemärk, tunnustades tema tööd tõlkijana ja Eesti kirjanduse tutvustajana Prantsusmaal.

Chalvin algatas 2002. aasta augustis eestikeelse Vikipeedia ja oli selle esimene kaastööline.


Pedro López Quintana

Pedro López Quintana (sündinud 27. juulil 1953) on hispaania katoliku vaimulik.

Ta on 2014. aasta märtsist nuntsius ehk Vatikani suursaadik Eestis, Lätis ja Leedus.


Clementa C. Pinckney

Clementa Carlos Pinckney (30. juuli 1973 Beaufort – 17. juuni 2015 Charleston) oli USA metodistivaimulik ja Lõuna-Carolina osariigi senaator.

Ta sündis aastal 1973 Beaufortis Lõuna-Carolina osariigis. Ta oli pärit religioossest perekonnast, tema emapoolses suguvõsas oli palju Aafrika Metodisti Episkopaalkiriku vaimulikke. Ta hakkas Beaufortis kodukoguduses jutlustama 13-aastaselt, 18-aastaselt sai ta pastoriks. Ta lõpetas aastal 1995 bakalaureusena mustanahaliste Alleni ülikooli (Columbias), aastal 1999 magistrina (MPA, Master of Public Administration) Lõuna-Carolina Ülikooli (Columbias), seejärel omandas ta teoloogiamagistri (Master of Divinity) kraadi Lõuna Luterlikust Usuteaduslikust Seminarist (Columbias). Ta õppis ka doktoriõppes Wesley Teoloogilises Seminaris (Washingtonis).

Pinckney hukkus 17. juunil 2015 Charlestoni kirikutulistamises.


Jemaah Islamiyah

Jema'ah Islamiyah' (araabia الجماعة الإسلامية, DMG al-Ǧamāʿa al-Islāmiya' Islami Kogukond; lühend JI) on 1993. aastal Abu Bakar Bashiri asutatud äärmuslik islamistlik terroriorganisatsioon Indoneesias.

Rühmitus sai avalikkusele tuntuks 2002. aasta oktoobris Balil toimunud terrorirünnakuga, millega tapeti 202 inimest.

Alates 2000 aastast on rühmitus korraldanud mitmeid terroritegusid: 24. detsembril 2000 – koostöös Al-Qaidaga pommiplahvatus Indoneesias (18 surnut). Vahistatud Abu Bakar Bashir suutis end vabaks rääkida. 12. oktoobril 2002 – Indoneesiale kuuluval Bali saarel toimunud autopommiplahvatusega tapeti 202 ja vigastati üle 209 inimese. Abu Bakar Bashir sai vanglakaristuse riigireetmises, kolm peamist korraldajat hukati 8. novembril 2008. 5. augustil 2003 – enesetapja autopommi plahvatuses Marriotti Hotellis Jakartas hukkus 12 ja vigastada sai 150 inimest. Abu Bakar Bashiri mõisteti 2,5 aastaks vangi. 1. oktoobril 2005 – enesetapjate pommiplahvatustes Bali linnades (Jimbaran, Kuta) sai surma 20 inimest, palju oli ka vigastatuid.


Džuudopoisid

"Džuudopoisid" on Janno Põldma lasteraamat, mis sisaldab 6 juttu.

Raamatu esmatrükk ilmus 1985. aastal.

Selle raamatu nimiloo põhjal on tehtud telelavastus "Džuudopoisid".


Džuudopoisid (telelavastus)

"Džuudopoisid" on 1987. aasta Eesti Televisiooni telelavastus.

Telelavastus valmis Janno Põldma lasteraamatu "Džuudopoisid" nimiloo põhjal. Lavastaja Ivo Eensalu, režissöör Virve Koppel, helilooja Igor Garšnek, laulusõnad Ott Arder, toimetaja Katrin Seppel.


Varssavi jaam (Gattšina)

Varssavi raudteejaam on raudteejaam Leningradi oblastis Gattšinas. See on linna üks kolmest raudteejaamast, teised on Balti jaam ja Balti kaubajaam.

Jaam jääb Peterburi–Varssavi raudteetrassile ja see avati 1. novembril 1853.


Jaanus Rooba

Jaanus Rooba (sündinud 20. detsembril 1968) on Eesti haridustegelane ja luuletaja, 1998. aastast Tartu Maarja Kooli juht.


Jean Helleu

Jean Helleu (26. juuni 1885 Pariis – 30. mai 1955 Pariis) oli Prantsuse poliitik ja diplomaat.

1936–1939 oli ta Prantsusmaa saadik Eestis.


Toomas Lepp

Toomas Lepp (sündinud 10. märtsil 1950 Karaganda oblastis) on Eesti telerežissöör ja produtsent, endine Eesti Televisiooni peadirektor.

Ta lõpetas 1968. aastal Tartu 1. Keskkooli . Aastatel 1968–1970 õppis ta Tartu Riiklikus Ülikoolis eesti keele erialal ja 1970–1972 Tallinna Riikliku Konservatooriumi lavakunstikateedris. Aastatel 1973–1978 õppis ta Tallinna Pedagoogilises Instituudis ning lõpetas selle lavastaja-näitejuhi diplomiga.

Toomas Lepp töötas Eesti Televisioonis 1974. aastast režissööri assistendina. Aastatel 1978–1989 oli ta ETV muusikasaadete ja Eesti Telefilmi režissöör, 1989–1991 ETV meelelahutustoimetuse peatoimetaja,1989 .aastast ka ETV reklaamiprogrammi "Kanal+1" juht.. Aastatel 1997–2000 oli ta Eesti Televisiooni peadirektor.

Aastatel 1992–1995 oli ta eratelekanali RTV (Reklaamitelevisioon) programmijuht, 1995–1997 TV3 peatoimetaja, 2001–2004 Kanal 2 uudistetoimetuse juht, 2007–2009 OÜ Eesti Spordikanal peatoimetaja, 2012–2016 Tallinna Televisiooni juhatuse liige.

Toomas Lepp on Eesti Kinoliidu ja Eesti Ajakirjanike Liidu liige. Ta on paljude telesaadete ja dokumentaalfilmide autor ja režissöör.


Toomas Lepp (ettevõtja)

Toomas Lepp (sündinud 26. augustil 1970 Tartus) on Eesti ettevõtja, Tartu firmade Metec ja Tarmetec juht ja osanik.

Aastail 1977–1988 õppis Lepp Tartu 15. Keskkoolis (hilisem Tartu Descartes'i Lütseum), mille lõpetas hõbemedaliga. 1988–1993 õppis ta Tallinna Polütehnilises Instituudis aparaadiehitusinseneriks mehhatroonika erialal. Isa (Andres Lepp) juhendamisel on ta tegelenud mudellennundusega.

Aastast 1992 OÜ Tarmetec omanik ja juhatuse liige.

Toomas Lepp on Tartu Mudellennuklubi juhatuse liige 1999. aastast ja Tartu Toome Rotary klubi liige 2015. aastast. Aastail 2004–2010 oli ta Eesti Masinaehitusliidu juhatuse ning 2008–2010 Tartu Kutsehariduskeskuse nõukogu liige.

Toomas Lepp on Eesti Maaülikooli kuratooriumi liige.


Olga Einasto

Olga Einasto (neiupõlves Pavlova; sündinud 14. novembril 1965 Venemaal Magadani oblastis) on Eesti raamatukogundustegelane, giid ja kultuuritegelane.

Olga Einasto lõpetas 1986. aastal Moskva Riikliku Kultuuriinstituudi raamatukogunduse ja bibliograafia erialal (cum laude). 2005. aastal sai ta Tartu Ülikoolis magistrikraadi kultuurikorralduses tööga "Ülikooli raamatukogu teenuse kvaliteedi monitooring kasutaja tolerantsustsoonis". 2016. aastal kaitses ta Tartu Ülikoolis doktoritöö teemal "Academic Library E-service Quality and Working User: Conceptual Model / Raamatukogu e-teenuse kvaliteet ja kasutaja: kontseptuaalne mudel".

2000. aastast on Olga Einasto Tartu Ülikooli Raamatukogu teenindusosakonna juhataja.

Ta on ka Tartu linna giid ja Tartu Giidide Ühingu juhatuse liige, Prima Vista kirjandusfestivali venekeelse programmi koordinaator ja Tartu vene kultuurielu edendaja. Ta on osalenud Tartu parima teenindaja konkursi korraldustöös.


Lingvist (programm)

Lingvist on veebis olev keeleõppe platvorm, mille arendustegevus toimub muu hulgas Eestis. Platvormi avalik beetaversioon on kättesaadav 2014. aastast.

Lingvistis saab 2015. aasta juunist õppida inglise ja prantsuse keelt. Alates 2016. aasta septembrist on kasutajatel võimalus tutvuda hispaania- ja vene keele prooviversioonidega.

Programmi üks loojaid on füüsik Mait Müntel.


Ülle Kuusik

Ülle Kuusik (sündinud 1956) on eesti eripedagoog ja lasteaiajuht.

2021. aasta seisuga on ta Tartu Hariduse Tugiteenuste Keskuse logopeed.


Lorentz Creutz

Lorentz Creutz (1615 Tartu – 1. juuni 1676) oli Rootsi vabahärra, riigitegelane, kuberner.

Aastatel 1655–1662 oli ta Dalarna lääni kuberner (rootsi landshövding).

Aastal 1676 oli ta Rootsi mereväe juht.


Luigi Bonazzi

Luigi Bonazzi (sündinud 19. juunil 1948) on Itaalia päritolu katoliku vaimulik.

Ta oli 2009. aasta märtsist kuni 18. detsembrini 2013 nuntsiusena Eestis, Lätis ja Leedus.

2013–2020 oli ta nuntsius Kanadas ja alates 10. detsembrist 2020 töötab ta nuntsiusena Albaanias.


Martin Carayol

Martin Carayol (sündinud 1981) on prantsuse teadlane ja tõlkija.

Ta on tõlkinud kirjandust eesti keelest prantsuse keelde. Koos Eva Toulouze'i ja Antoine Chalviniga on ta tõlkinud näiteks prantsuse keelde Kristiina Ehini teoseid.


Isand (film)

"Isand" on Eesti 2015. aasta animafilm. Filmi režissöör on Riho Unt ja tootja OÜ Nukufilm.

Film on tehtud Friedebert Tuglase novelli "Popi ja Huhuu" ainetel.

Film pälvis 2015. aasta filmiauhinna Neitsi Maali.

2017. aastal pälvis film Brasiilias toimunud rahvusvahelisel animafilmide festivalil Lanterna Mágica nii parima filmi, parima režissööritöö kui ka parima stsenaariumi auhinna .


Sten Priinits

Sten Priinits (sündinud 10. novembril 1987) on eesti vehkleja. Euroopa meistrivõistluste hõbemedalivõitja.

Ta sai 2015. aasta Euroopa meistrivõistlustel Montreuxis meeskondlikult hõbemedali koos Nikolai Novosjolovi, Marno Allika, Peeter Turnauga.

Kuulunud a-st 2009 Eesti epeekoondisse. Tegutsenud Haapsalus vehklemisklubis En Garde treenerina, sh olnud maailmameister Kristina Kuuse nõustaja (treenerina 6. kutsetase, 2022).

Läänemaa parim meessportlane 2014, 2015 ja 2021.


Šoori keel

Šoori keel on turgi keelte uiguuri-oguusi rühma kuuluv keel, mida kõnelevad Venemaal Kemerovo oblastis ja naaberaladel elavad šoorid. Tänapäeval on enamus šoorisid läinud üle vene keelele, 2010. aasta rahvaloenduse andmetel valdas Venemaal šoori keelt 2839 inimest.

Šoori kirjakeel loodi 1927. aastal kirillitsa alusel, 1929–1938 kasutati ladina tähestikku. 1938. aastal võeti jälle kasutusele kirillitsa. Kuigi alates 1980. aastate lõpust on püütud šoori kirjakeelt taaselustada, ei ole see praegusel ajal praktiliselt peaaegu üldse kasutusel, šoorid kasutavad kirjekeelena vene keelt ja vähesel määral ka hakassi keelt.


Thomas Haynes Bayly

Thomas Haynes Bayly (ka Bayley; 13. oktoober 1797 Bath, Somerset, Inglismaa – 22. aprill 1839 Cheltenham, Inglismaa) oli inglise luuletaja, laulukirjutaja, näite- ja romaanikirjanik ning publitsist.

Thomas Bayly sündis Bathi mõjuka kodaniku Nathaniel Bayly ainsa lapsena. Tema emapoolsete lähedaste sugulaste seas olid Stamfordi ja Warringtoni krahvid ning paruness Le Despencer. Juba väga väiksena ilmutas Bayly luuleannet, kaheksa-aastaselt dramatiseeris ta ühe loo oma juturaamatuist. Winchesteri koolis lõbustas ta end, avaldades nädalalehte, mis kajastas kooli juhataja ja õpilaste tegemisi. Seitsmeteistkümneseks saades asus ta tööle oma isa kontoris, kavatsedes õppida juurat, kuid pühendus peatselt ajakirjadele humoorikate artiklite tõlkimisele ning avaldas raamatukese "Rough Sketches of Bath" ("Rohmakaid visandeid Bathist"). Otsides tõsisemat tööd, tahtis ta hakata vaimulikuks. Isa toetas Thomase kavatsusi ning lasi tal astuda St Mary Halli Oxfordi Ülikoolis. Ent kuigi noormees jäi ülikooli kolmeks aastaks, ei keskendunud ta oma jõupingutustes akadeemilistele õpingutele. Lohutamaks end pärast varajast õnnetut armastust, reisis Bayly Šotimaale ning külastas seejärel Dublinit. Ta liikus Iirimaa pealinna kõrgseltskonnas, kus paistis silma erateatrietendustel ning saavutas esimese edu ballaadiautorina.

1824. aasta jaanuaris naasis Bayly Londonisse. Selleks ajaks oli ta loobunud vaimulikukarjääri plaanidest ning otsustanud saavutada kuulsuse luuletajana. 1826. aastal abiellus ta Benjamin Hayesi tütrega Marble Hillist Corki krahvkonnas. Bayly kirjanikutöö osutus tollal väga tulusaks ning naise kaasavara kasvatas ta sissetulekut veelgi. Kui noorpaar peatus lord Ashtowni villas Chessel Southamptoni jõe ääres, kirjutas Bayly romantilistel asjaoludel laulu "I'd be a Butterfly" ("Oleksin liblikas"), mis sai kiiresti populaarseks. Peagi ilmus temalt kolmeköiteline romaan "The Aylmers", jutustus "A Legend of Killarney" ("Killarney legend"), mille oli kirjutanud toda Iirimaa piirkonda külastades, ning arvukalt laule ja ballaade, mis ilmusid kogumikes "Loves of the Butterflies" ("Liblikate armud") ja "Songs of the Old Château" ("Vana lossi laulud").

Loobunud elust Bathis, kolis Bayly Londonisse. Seal pühendus ta ballaadide ja näitemängude kirjutamisele, millest mõnigi kohe populaarseks sai. Sama saatus ei saanud siiski osaks ta näidendile "Perfection" ("Täiuslikkus"), mida tänapäeval peetakse ta parimaks draamateoseks. Bayly kritseldas selle väikese komöödia oma märkmikku, reisides tõllaga Bathist Londonisse. Mitu teatrijuhti lükkas näidendi tagasi, kuni lõpuks avastas selle voorused tuntud näitlejanna Madame Vestris, kes ka ise lavastuses osaledes palju kiitust pälvis. Esietendusel viibinud lord Chesterfield kuulutas, et ta pole kunagi näinud paremat farssi. Näidend kujunes erateatrite lemmikuks ning kord esitas seda isegi trupp, millesse kuulusid Londonderry markkrahvinna, lord Castlereagh ja Sir Roger Griesly. "Perfectioni" järel kirjutas Bayly rea populaarseid draamasid.

1831. aastal sattus Thomas Bayly rahalistesse raskustesse. Ta oli investeerinud oma osa abieluvarast söekaevandustesse, mis ei osutunud tulusaiks. Tema naise vara Iirimaal haldav agent ei suutnud anda sellest rahuldavat ülevaadet. Hiljem leiti siiski teine agent, kes muutis omandi taas tulusaks, kuid vahepeal langes Bayly masendusse ning kaotas mõneks ajaks kerguse ja nõtkuse, mis olid ta luule nii populaarseks muutnud.

Samuti sai kannatada Bayly tervis, ehkki lühike reis Prantsusmaale aitas tal võita tagasi suurema osa oma varasemast vaimsest paindlikkusest. Sel ajal kirjutatud luuletus "The Bridesmaid" ("Pruutneitsi") pälvis meelitava kiituskirja Sir Robert Peelilt ning andis teema ühe tollase kuulsa kunstniku silmapaistvale maalile. Pärast varanduse kaotamist kirjutas Bayly hoolsalt lavatükke ning lühikese ajaga valmis tal suisa 36 näidendit. 1837. aastal ilmus tema raamat "Weeds of Witchery" ("Nõiakunsti umbrohud"), mida arvustades nimetas üks prantsuse kriitik teda "Inglise romansi Anakreoniks". Ajupalaviku hoog raskendas tal teoste kirjutamist, mille asjus Baylyl oli kokkulepe kirjastaja Richard Bentleyga. Bayly täitis tellimuse, kirjutades veel puruhaigena kolmeosalise humoorika romaanisarja "Naiste headus", mis ilmus 1837. aastal. Sari koosneb kaksikromaanist "Kate Leslie" ja iseseisvast jutustusest "David Dumps ehk Eksisammude virvarr" ("David Dumps, Or: the Budget of Blunders"; eesti keeles 2015 Kalevi Kvelli tõlkes). Ent paranemisele järgnesid vaid uued, vaevalisemad haigused. Bayly lootis veel taastuda, kuid kollatõvele järgnes ödeem ning 1839. aastal kirjanik suri. Ta maeti Cheltenhami, epitaafi kirjutas Bayly sõber Theodore Hook.

Bayly tuntumate laulude seas on "Old House at Home", "I'd Be a Butterfly", "Oh No, We Never Mention Her", "She Wore a Wreath of Roses", "The Mistletoe Bough" ja "Long, Long Ago". Viimane neist elas läbi uuestisünni, kui sellele 1939. aastal kirjutati uued sõnad. See versioon sai tuntuks 1942. aastal Glenn Milleri esituses hittloona "Don't Sit Under the Apple Tree (With Anyone Else but Me)". NSV Liidus tehti sellest ka pioneerilaul, mida Eesti NSV-s lauldi sõnadega: Kõlava lauluga läheb me rühm, püsti on pead, sirged on read. Meiega, sõbrake, pea sammu üht, nõnda on marssida hea.

Me lapsed Lenini, me lapsed Stalini, on meile lahti kõik maailma teed...''


Sisyphos

Sisyphos oli vanakreeka mütoloogias Korinthose linna rajaja ja kuningas, kes ei hoolinud jumalatest ega surmast. Ta oli tuntud oma auahnuse ja salakavaluse poolest. Kui Thanatos (surm) tuli Zeusi käsul teda Hadesesse viima, aheldas Sisyphos Thanatose ning pääses ise vabadusse. Thanatose vangistus tähendas, et inimesed enam ei surnud. Selle peale pahandas sõjajumal Ares, kelle võitlused kaotasid oma võlu, kuna keegi ei saanud surma. Ares vabastas Thanatose, kes viis Sisyphose uuesti allilma. Hadeses kavaldas Sisyphos surma uuesti üle ning sai loa naasta elavate sekka. Kui pettus ilmsiks tuli, pidi Sisyphos surnuteriiki tagasi minema ning talle määrati ränk karistus: veeretada ülesmäge hiiglaslikku kivikamakat, mis mäetipust alati uuesti alla varises, ning Sisyphos pidi tehtud tööd lõpmatuseni kordama.

Essees "Sisyphose müüt" analüüsib prantsuse filosoof Albert Camus Sisyphose loole tuginedes inimeksistentsi absurdsust.


Charmides

Charmides (kreeka Χαρμίδης; 5. sajand eKr) oli vanakreeka poliitik, kes oli pärit Ateena linnast Atikas. Charmides on peamiselt tuntud Sokratese lähikondlase ning Platoni dialoogide tegelasena.

Charmides pärines kõrgest soost ning oli Platoni ema Periktione vend. Pärast Charmidese isa Glaukoni surma asus Charmidese eest hoolitsema lellepoeg Kritias. Xenophoni ja Diogenes Laertiose väitel oli Sokrates see, kes soovitas Charmidesele poliitilist karjääri, olles täheldanud tema osavust antud valdkonnas.

Charmidesel on läbiv roll omanimelises dialoogis ning ta esineb veel "Protagorases" ja "Pidusöögis". Lisaks Platonile on ta läbiv tegelane Xenophoni teoses "Pidusöök" ning esineb veel Xenophoni teostes "Mälestusi Sokratesest" ja "Kreeka ajalugu"


Louis Nicot

Louis Nicot (26. märts 1877 – 2. märts 1934 Tallinn) oli Eesti trükivärvitööstur.

Ta pidas suurt värvitööstust ja varustas peaaegu kõiki Eesti suuremaid trükikodasid trükivärvidega.


Sõjamuuseum

Sõjamuuseum ehk sõjandusmuuseum ehk militaarmuuseum ehk sõjaajaloomuuseum on sõjanduse ja sõjaajaloo temaatikale keskenduv muuseum.

Sõjandusalaseid eksponaate võib sageli leida ka ajaloo-, lennundus-, merendus- ja koduloomuuseumite kogudest.

Eestis omavad sõjandusalast ekspositsiooni Eesti Sõjamuuseum – kindral Laidoneri muuseum, Kaitseliidu muuseum, Eesti Vabadusvõitluse Muuseum, KVÜÕA muuseum, Vaivara Sinimägede Muuseum, Eesti Lennundusmuuseum, Valga isamaalise kasvatuse püsiekspositsioon, Viljandi Muuseum, Saaremaa Sõjavara Muuseum, Sõrve militaarmuuseum, Hiiumaa militaarmuuseum ja Jõgewa Muuseum.


Üksküürkaamel

Üksküürkaamel ehk dromedar (Camelus dromedarius) on sõraliste seltsi kaameli perekonda kuuluv kaameliliik.

Dromedar eksisteerib vaid koduloomana. Tema esivanemaks peetakse Protylopus't.


Islandi Teadusselts

Islandi Teadusselts (islandi keeles Vísindafélag Íslendinga, ladina keeles Societas Scientiarum Islandica) on Islandi teadlaste assotsiatsioon, mis loodi edendamaks teaduse arengut riigis.

Islandi Teadusselts on Euroopa akadeemiate ühendus ALLEA liige.

Teadusselts asutati Islandi Ülikooli õppejõudude eestvedamisel 1. detsembril 1918, kus juhtrollis olid professorid Ágúst H. Bjarnason ja Sigurðar Nordal (viimane sai hiljem Harvardi Ülikooli professoriks). 19. jaanuaril 1919 valiti seltsi esimene juhatus. Presidendiks valiti Ágúst Bjarnason, sekretäriks Einar Arnórsson ja laekuriks Guðmundur Finnbogason. Esialgne liikmeskond koosnes 13-st ülikooli õppejõust. Põhikirja järgi oli lubatud liikmete arvuks 36.


Kaks päeva Viktor Kingissepa elust

"Kaks päeva Viktor Kingissepa elust" on 1981. aastal valminud Eesti Telefilmi kahejaoline telemängufilm.


Zwei Beter

"Zwei Beter" on eesti helilooja Arvo Pärdi 1998. aastal loodud teos naiskoorile. Muusikateose pikkus on 5 minutit. Teose kandis esimest korda ette 2. septembril 2000 Hannoveris Hannoveri tütarlastekoor (dirigent Gudrun Schröfel-Gatzmann).


Zwei slawische Psalmen

"Zwei slawische Psalmen" ("Kaks slaavi psalmi") on eesti helilooja Arvo Pärdi 1984. aastal (teine versioon 1997) loodud teos vokaalansamblile. Teos on pühendatud Wilfried Benneckele. Muusikateose pikkus on 8 minutit. Teose kandis esimest korda ette 28. aprillil 1984 Saksamaal Wittenis Collegium Vocale.


The Woman with the Alabaster Box

"The Woman with the Alabaster Box" on eesti helilooja Arvo Pärdi 1997. aastal loodud teos segakoorile. Muusikateose pikkus on 7 minutit. Teose kandis esimest korda ette 18. oktoobril 1997 Rootsis Karlstadi katedraalis ansambel Erik Westberg Vocal Ensemble.


Which Was the Son of ...

"Which Was the Son of ..." on eesti helilooja Arvo Pärdi 2000. aastal loodud teos segakoorile. Teos on pühendatud dirigent Thorgerdur Ingólfsdóttirile. Muusikateose pikkus on 8 minutit.

Teose kandis esimest korda ette 26. augustil 2000 Islandil Reykjavikis Hallgrímuri kirikus Voices of Europe 2000 (dirigent Thorgerdur Ingólfsdóttir).


Wenn Bach Bienen gezüchtet hätte ...

"Wenn Bach Bienen gezüchtet hätte ..." ("Kui Bach oleks mesilasi pidanud ...") on eesti helilooja Arvo Pärdi teos klaverile, puhkpillikvintetile, keelpilliorkestrile ja löökpillidele. Muusikateose pikkus on 6-7 minutit. Teose algversiooni esiettekanne oli 27. oktoobril 1976, aga helilooja orkestreeris 1984. aastal selle ümber täna kehtivaks versiooniks. Hiljem on seda mitmel korral vähemal määral ümber töötatud (2001, 2019, 2020). Teoses on läbivalt kasutatud Bachi nimemotiivi (b–a–c–h) ja Bachi h-moll prelüüdi muusikat "Hästitempereeritud klaviiri" I vihikust.


Maailma samm

"Maailma samm" on eesti helilooja Arvo Pärdi 1961. aastal loodud oratoorium. Teos on kirjutatud Enn Vetemaa sõnadele.

1962. aastal tõi see oratoorium koos lastekantaadiga "Meie aed" Pärdile esikoha üleliidulisel noorte heliloojate võistlusel.


Musica syllabica

"Musica syllabica" (ka "Opus 12") on eesti helilooja Arvo Pärdi 1964. aastal loodud teos 12 instrumendile.


Viis laulu lastele

"Viis laulu lastele" (ka "Opus 6") on eesti helilooja Arvo Pärdi 1960. aastal (teistel andmetel 1956–1964) loodud viis laulu lastekoorile.

Viie laulu kogupikkus on 5 minutit.

Viis laulu kanti esimest korda ette 1960. aastal Tallinnas.


Josefstadti teater

Josefstadti teater (saksa Theater in der Josefstadt) on teater Austria pealinnas Viinis Josefstadti linnaosas.

Teater on asutatud 1788. aastal ja on vanim Viinis tänini tegutsev teater.


Veijo Meri

Veijo Väinö Valvo Meri (31. detsember 1928 Viiburi – 21. juuni 2015 Helsingi) oli soome kirjanik.

Ta lõpetas Hämeenlinnas lütseumi ja õppis Helsingi Ülikoolis ajalugu.

Tema esimene novellikogu "Ettei maa viheriöisi" ilmus 1954. ja esimene romaan "Manillaköysi" 1957. aastal. Romaan ilmus 1966. aastal pealkirjaga "Manillaköis" Harald Lepiku tõlkes eesti keeles. Veel ilmusid aastal 1975 "Aleksis Stenvalli elu" (originaalis "Aleksis Stenvallin elämä", 1973; tõlkija Endel Mallene), 1978 eesti keeles novelli- ja romaanikogumik "Saja meetri kõrgused tähed" (Tiiu Kokla, Harald Lepiku, Tiiu Allikvee ja Endel Mallese tõlkes) ning 1997 "Soome marssal C. G. Mannerheim" (Endel Mallese tõlkes, originaal aastast 1988 "C. G. Mannerheim – Suomen marsalkka").


Georg Jarno

Georg Jarno (3. juuni 1868 Budapest – 25. mai 1920 Wrocław) oli Ungari helilooja ja dirigent.

Muusikahariduse sai ta Ferenc Liszti nimelisest Muusikaakadeemiast.

Georg Jarno on kirjutanud operetid "Metsaülema tütar" (esmaettekanne 17. detsembril 1907 Josefstadti teatris) ja "Moosekandi tütar" (esmaettekanne 12. veebruaril 1910 Josefstadti teatris).

Georgi vanem vend Josef Jarno oli teatrinäitleja ja -lavastaja ning Josefstadti teatri direktor aastail 1899–1923.


Helmuth Lohner

Helmuth Lohner (24. aprill 1933 Viin – 23. juuni 2015 Viin) oli Austria näitleja ja teatridirektor.

Lohner oli aastail 1997–2006 Josefstadti teatri direktor.


Sotsiokraatia

Sotsiokraatia on valitsemisvorm, milles üksikisikud (indiviidid) kasutavad nõusolekul põhinevat otsustamise meetodit ja asutuse (organisatsiooni) struktuur tugineb küberneetilistele põhimõtetele. Kaasaegse sotsiokraatia väljaarendaja on Gerard Endenburg. Selline sotsiokraatlik valitsemisvorm on kasutusel paljudes erinevates avalikes, mittetulunduslikes ja eraorganisatsioonides.


Läti Kunstiteater

Läti Kunstiteater (läti keeles Dailes teātris; ka Riia Kunstiteater) on draamateater Riias. Teater on asutatud 19. novembril 1920, praeguses hoones aadressil Brīvības bulvāris 75 tegutseb alates 1977. aastast.

Nõukogude korra ajal oli teatri nimi J. Rainise nim. Läti NSV Riiklik Akadeemiline Kunstiteater (J. Raiņa Latvijas PSR Valsts Akadēmiskais Dailes teātris).

Läti Kunstiteatri direktor on Andris Vītols ja peanäitejuht oli aastatel 2012–2019 Dž. Dž. Džilindžers. Alates 2020. aastast on teatri peanäitejuht ja kunstiline juht Viesturs Kairišs.


Lev Kasso

Lev Aristidovitš Kasso, õigemini Léon Victor Constantin Casso (vene keeles Лев Аристидович Кассо; 18. juuni 1865 Pariis – 9. detsember 1914 Peterburi) oli vene õigusteadlane ja poliitik.

Aastail 1910–1914 oli ta Venemaa rahvaharidusminister.

Aastal 1892 sai ta Tartu ülikooli dotsendiks, keskendudes kanoonilise õiguse õpetamisele.


Piers Bohl

Piers Bohl (23. oktoober 1865 (ukj) Valga – 25. detsember 1921 Riia) oli baltisaksa matemaatik. Ta uuris muu hulgas taevamehaanikat, diferentsiaalvõrrandeid.

1884-1997 õppis ta Tartu ülikoolis füüsika-matemaatikateaduskonnas. 1886 sai ta kuldmedali oma töö ("Theorie und Anwendung der Invarianten linearer Differentialgleichungen") eest. 1893 alustas ta Tartu ülikoolis magistriõpinguid. Hiljem on ta olnud ka Tartu ülikoolis õppejõud.


Sõrmkäpp

Sõrmkäpp (Dactylorhiza) on käpaliste sugukonda kuuluv perekond taimi.

Varem arvati sõrmkäpad perekonda käpp (Orchis), ent eraldati juurmugulate ehituse iseära põhjal. Käppadel on juurmugulad ümarad, sõrmkäppadel aga sõrmjate harudega.


Käpp (perekond)

Käpp (Orchis) on käpaliste sugukonda kuuluv perekond taimi.

Varem kuulusid sellesse perekonda ka sõrmkäpad (Dactylorhiza), ent eraldati juurmugulate ehituse iseära põhjal. Käppadel on juurmugulad ümarad, sõrmkäppadel aga sõrmjate harudega.


2015. aasta Thbilisi üleujutus

2015. aasta Thbilisi üleujutuseks nimetatakse 13. juuni ööl vastu 14. juunit 2015 toimunud Vere jõe üleujutust, mille tulvaveed tabasid Thbilisi linna ja purustasid Thbilisi loomaaia.

Piirkonda tabanud äikesetorm, tunde kestnud tugevad vihmasajud ja rahe muutsid pinnase püdelaks, mudavool tõkestas Vere jõevee loomuliku voolamise Akhaldaba küla lähistel (umbes 20 km Thbilisist edelas).

Üleujutustes hukkus vähemalt 19 inimest, nende hulgas kolm loomaaiatöötajat, kes olevat püüdnud loomi päästa neid puuridest vabastades.

Kesklinnas oli häiritud liiklus, kuna peateed olid purunenud, ühistranspordist töötas üksnes metroo, kuid selleni oli jala raske jõuda.


Carl Maximowicz

Carl Johann Maximowicz (vene Карл Иванович Максимович; 23. november 1827 Tula – 16. veebruar 1891 Peterburi) oli baltisaksa päritolu vene botaanik ja taksonoom.

Ta sai keskhariduse Peterburi Anna koolis (saksa Annenschule). Ta õppis aastatel 1845–1850 Tartu ülikoolis arstiteadust ja botaanikat, lõpetas ülikooli Alexander Georg von Bunge õpilasena.

Pärast ülikooli lõpetamist määrati ta tööle Tartu Ülikooli Botaanikaaia direktori abiks, kuid 1852. aastal läks ta tööle Peterburi botaanikaaeda konservaatoriks.


Tadeusz Zieliński

Tadeusz Stefan Zieliński (14. aprill 1859 Skriptšintsi, Kanivi maakond, Kiievi kubermang – 8. mai 1944 Schondorf am Ammersee, Baieri) oli poola klassikaline filoloog, tõlkija.

Ta sündis Skriptšinsis Kanivi maakonnas Kiievi kubermangus (praeguse haldusjaotuse järgi Korsun-Sevtšenko rajoonis Tšerkassõ oblastis). Ta kaotas nelja-aastaselt ema, seejärel asus ta elama Peterburi. Ta õppis aastatel 1869–1876 Peterburi Anna gümnaasiumis ning 1876–1881 Leipzigi, Müncheni ja Viini Ülikoolis.

1887 kaitses ta Tartu ülikoolis filosoofiadoktori kraadi. Tema töö pealkiri oli "Die Gliederung der altattischen Komödie".


Patrioot (Pratchett)

"Patrioot" on Terry Pratchetti 21. Kettamaailma romaan ja neljas romaan, mis räägib Ankh-Morpoki Linnavahtkonnast. Pratchetti inspireeris seda romaani kirjutama Ferdinandea saare juhtum.


Varamu (raamatusari)

"Varamu" on aastail 1972–1983 kirjastuse Eesti Raamat väljaandel ilmunud maailmakirjanduse raamatusari. Sarja kujundas Heino Kersna.

Esimene valik Gustave Flaubert, Tundekasvatus. Ühe noormehe lugu. Tõlkinud Paul Viires. 1972. August Strindberg, Punane tuba. Kirjeldusi kunstnike ja kirjanike elust. Rootsi keelest tõlkinud Henrik Sepamaa. 1972. William Faulkner, Hälin ja raev. Tõlkinud Enn Soosaar. 1972. François Mauriac, Thérèse Desqueyroux. Öö lõpp. Tõlkinud Henno Rajandi. 1972. Oscar Wilde, Dorian Gray portree. Inglise keelest tõlkinud Anton Hansen Tammsaare. 1972. Jonas Lie, Gilje pere. Maisa Jons. Tõlkinud Henrik Sepamaa. 1973. Joaquim Maria Machado de Assis, Dom Casmurro. Tõlkinud Aita Kurfeldt. 1973. Ivan Turgenev, Suits. Uudismaa. Tõlkinud Helgi Limberg, Hans Luik ja Armand Tungal. 1973. Marcel Proust, Swanni armastus. Tõlkinud Leili-Maria Kask. 1973. Leonid Leonov, Varas. Vene keelest tõlkinud Otto Samma. 1973. Emily Jane Brontë, Vihurimäe. Tõlkinud Ester Jaigma. 1974. Herman Melville, Moby Dick ehk Valge vaal. Tõlkinud Juhan Lohk ja Ülo Poots. 1974. Frans Eemil Sillanpää, Noorena uinunud. Inimelu võlu ja vaev. Soome keelest tõlkinud Mart Lepik ja Harald Lepik. 1975. Fjodor Dostojevski, Idioot. Vene keelest tõlkinud Marta Sillaots. 1975. Panass Mõrnõi, Libu. Tõlkinud Lii ja Jüri Ojamaa. 1975. Mór Jókai, Kuldaväärt mees. Ungari keelest tõlkinud Edvin Hiedel. 1975. Henryk Sienkiewicz, Ristirüütlid. Poola keelest tõlkinud Ruth Karemäe. 1976. Italo Svevo, Zeno südametunnistus. Tõlkinud Aleksander Kurtna. 1976. Hermann Hesse, Klaaspärlimäng. Magister Ludi Josef Knechti eluloo kirjeldamise katse koos Knechti järelejäänud kirjatöödega. Tõlkinud Ain Kaalep ja Helga Kross, värsid tõlkinud Ain Kaalep. 1976. Henry James, Daami portree. Tõlkinud Henno Rajandi. 1977.

Teine valik Nikolai Gogol, Surnud hinged. Poeem. Vene keelest tõlkinud Henrik Sepamaa. 1977. Aleksander Malõškin, Kolkarahvas. Vene keelest tõlkinud Otto Samma. 1977. Jakub Kolas, Teelahkmeil I, II. Valgevene keelest tõlkinud Olev Jõgi. 1977. Leon Kruczkowski, Poola keelest tõlkinud Gunnar Kaarend. 1978. Alejo Carpentier, Kaotatud rajad. Hispaania keelest tõlkinud Aita Kurfeldt. 1978. Gottfried Keller, Roheline Heinrich. Saksa keelest tõlkinud Toivo Tasa ja Helgi Loik. 1979. Konstantin Fedin, Vennad. Vene keelest tõlkinud Väino Ilus. 1979. Benito Pérez Galdós, Osatu. Tõlkinud Aita Kurfeldt. 1979. Alexander Kielland, Garman & Worse. Kipper Worse. Norra keelest tõlkinud Henrik Sepamaa. 1979. Jakob Wassermann, Caspar Hauser ehk Südameleigus. Tõlkinud Helmi Silvet. 1979. Karel Čapek, Hordubal. Meteoor. Tavaline elu. Esimene päästesalk. Tšehhi keelest tõlkinud Lembit Remmelgas. 1979. Ivan Gontšarov, Oblomov. Vene keelest tõlkinud Anton Hansen Tammsaare. 1979. Juri Janovski, Ratsanikud. Laevameister. Ukraina keelest tõlkinud Ludmila Raudtits. 1980. Yasunari Kawabata, Mäe hääl. Jaapani keelest tõlkinud Agu Sisask ja Ülle Udam. 1980. Martin A. Hansen, Jonatani teekond. Valetaja. Taani keelest tõlkinud Arvo Alas. 1981. Nathaniel Hawthorne, Tulipunane kirjatäht. Tõlkinud Lydia Mölder. 1981. Marguerite Yourcenar, Opus nigrum. Prantsuse keelest tõlkinud Merike Riives. 1982. Gyula Krúdy, Punane postitõld. Päevalill. Ungari keelest tõlkinud Edvin Hiedel. 1982. George Eliot, Veski Flossi jõel. Tõlkinud Valda Raud. 1983.


Ringlihas

Ringlihas on silinderjas lihas, mis tavaliselt säilitab kokkutõmmet keha avauses või käigus ning vabastab selle vajaduse korral normaalseks füsioloogiliseks toimimiseks. Ringlihaseid on paljudel loomadel; inimkehas on üle 60 ringlihaste tüübi, mõned neist mikroskoopilised, eriti miljonid prekapillaarsed ringlihased. Surma järel ringlihased lõdvestuvad ning võivad sellega väljutada organismist vedelikke.


Nirmala Joshi

Nirmala Joshi, tuntud kui õde Nirmala (23. juuli 1934 Rānchi – 23. juuni 2015 Kolkata), oli india päritolu roomakatoliku nunn.

Pärast ema Teresa surma 1997. aastal juhtis ta heategevusorganisatsiooni Missionaries of Charity. 25. märtsil 2009 läks ta pensionile.


Timaios Lokrosest

Timaios Lokrosest (kreeka Τίμαιος ὁ Λοκρός; umbes 420 – umbes 380 eKr) oli pütaagorlasest vanakreeka filosoof, kes oli pärit Suur-Kreeka lõunarannikult Lokrose linnast (kreeka Ἐπιζεφύριοι Λοκροί), tänapäeva Itaalias.

Timaiosest on väga vähe teada ning põhiline sellest tugineb Platoni dialoogidel, peamiselt "Timaiosel", aga ka "Kritiasest". Cicero laseb oma dialoogis "Riigist" Scipiol väita, et Timaios oli Platoni oluliseks vestluskaaslaseks, kui too tuli Itaaliasse pütaagorlaste õpetustega tutvuma. Samas on väidetud, et tegemist on Platoni välja mõeldud tegelasega, keda tegelikult ei eksisteerinud.


Biograafiad (Ja)

Biograafiad (Ja) loetleb Vikipeedias olemasolevaid või kavatsetavaid artikleid isikutest, kelle nimi algab tähtedega "Ja".


Wallfahrtslied

"Wallfahrtslied" on eesti helilooja Arvo Pärdi 1984. aastal loodud teos. Teos on pühendatud Grigori Kromanovile. Muusikateose pikkus on 9 minutit. Teos kanti esimest korda ette 1984 Berliinis.


Colemak

Colemak on klaviatuuri ehk sõrmistiku klahvipaigutus. Colemaki töötas välja Shai Coleman alternatiiviks QWERTY-paigutusele ja see väljastati 2006. aastal.

Colemaki paigutus põhineb QWERTY-paigutusel, kuid sellel on muudetud 17 klahvi asukohta. Muutmata on jäetud enamiku mitte-tähemärkide ja paljude levinud kiirklahvide asukohad. Seetõttu on QWERTY kasutajatel Colemaki paigutust lihtsam omandada kui Dvoraki paigutust. Colemakil puudub ka suurtähelukk, selle asemel on täiendav tagasilükkeklahv.

Colemaki disainimisel on eesmärgiks võetud kasutaja sõrmede koormuse vähendamine ja tihedamini kasutatavate klahvide asetamine kodureale.

Colemaki paigutus on mõeldud ameerikapärase 104-klahvilise sõrmistiku jaoks ja ei ole ühilduv Eesti paigutuse jaoks kasutusel oleva rahvusvahelise 105-klahvilise sõrmistikuga.


Edelweiss (pornostaar)

Edelweiss (vene keeles Еделвайс ja bulgaaria keeles Еделвайс; kasutanud ka näitlejanime Oxana; sündinud 1. septembril 1977 Tjumenis Venemaal) on vene päritolu Bulgaaria näitleja, saatejuht, erootikamodell, endine pornostaar ja naftaettevõtte juht.

Pornokarjääri ajal oli Edelweiss 165 cm pikk ja kaalus 53 kg.


Claudia Shotz

Claudia Shotz (sündinud 25. septembril 1992) on Bulgaaria pornonäitleja.

Shotz on 170 cm pikk ja kaalub 48 kilo. Ta elab Hispaanias.


Mór Jókai

Mór Jókai (ungari keeles ka Jókay Móric; väljaspool Ungarit ka Mauritius Jókai ja Maurus Jokai; 18. veebruar 1825 Komárno, Austria keisririik – 5. mai 1904 Budapest, Austria-Ungari) oli ungari kirjanik.

Ta sündis Komárnos Ungari kuningriigis ungari aadliperekonnas ungari-slovaki keelepiiri alal (praeguse haldusjaotuse järgi Komárno ringkonnas Nitra maakonnas Slovakkias).


Von Angesicht zu Angesicht

"Von Angesicht zu Angesicht" on eesti helilooja Arvo Pärdi 2005. aastal loodud teos. Muusikateose pikkus on 4 minutit.


Virgencita

"Virgencita" on eesti helilooja Arvo Pärdi 2012. aastal loodud teos segakoorile. Muusikateose pikkus on 6 minutit. Teose kandis esimest korda ette 18. oktoobril 2012 Mehhikos Teatro del Bicentenarios Eesti Filharmoonia Kammerkoor (dirigent Tõnu Kaljuste).


Tantsud muusikast lastenäidenditele

"Tantsud muusikast lastenäidenditele" (saksa "Vier leichte Tanztücke") on eesti helilooja Arvo Pärdi aastatel 1956–1957 neli klaverile loodud muusikapala, mida on esitatud ühtse teosena. Muusikateose pikkus on 6 minutit. Teos kanti esimest korda ette 1959. aastal Tallinnas.


ProMED-mail

ProMED-mail ehk the Program for Monitoring Emerging Diseases on veebipõhine elektrooniline teavitussüsteem, milles kogutakse, töödeldakse ja edastatakse informatsiooni inimeste seas levivate nakkushaiguste puhangute ja epideemiate kohta, aga ka teavet mürgistuste ja toksiinide kohta, mis võivad mõjutada inimeste, samuti inimtoiduks kasvatatavate loomade ja taimede tervist.

ProMED-mail asutati 1994. aastal.


Genfi konventsioonid

Genfi konventsioonid koosnevad neljast 1949. aastal sõlmitud rahvusvahelisest lepingust ja nende kolmest, 1977. ja 2005. aastal sõlmitud lisaprotokollist, mis sätestavad normid ja piirangud, mis reguleerivad vaenupoolte käitumist relvastatud konflikti ajal.

Genfi konventsioonid jõustusid 21. oktoobril 1950 ning on ratifitseeritud 194 riigi poolt, mis tähendab, et need on universaalselt kohaldatavad.


Nikita Bulgaria

Nikita Bulgaria (kodanikunimega Viktoria Radina; sündinud 1. jaanuaril 1989 Pazardžikis Bulgaarias) on Bulgaaria pornonäitleja.

Bulgaria on 165 cm pikk ja kaalub 53 kg.


Patoo Abraham

Patoo Abraham (sündinud 1966) on Nigeeria prostituut ja seksitöötajate õiguste eest võitlev aktivist, kes pooldab seksitöö legaliseerimist Nigeerias ning prostituutide dekriminaliseerimist.

2014. aastal juhtis ta Aafrika Seksitöötajate Liitu (African Sex Workers Alliance, ASWA) Nigeerias. Ta on ka naisõiguslaste organisatsiooni Women of Power Initiative (WOPI) president; see on valitsusväline organisatsioon, mis parandab Nigeeria seksitöötajate elu- ja töötingimusi. Ta on korraldanud rea proteste pealinna Lagose tänavail seksitöötajate jõhkra kohtlemise ja nende kaebuste tähelepanuta jätmise vastu.


Felix Reda

Felix Reda (varem Julia Reda; sündinud 30. novembril 1986 Bonnis Saksamaal) on Saksamaa teadlane ja poliitik.

Ta oli aastatel 2014–2019 Euroopa Parlamendi liige, muu hulgas ka Euroopa Roheliste ja Euroopa Vabaliidu fraktsiooni asepresident.

Aastatel 2002–2009 oli ta Saksamaa Sotsiaaldemokraatliku Partei liige ja aastatel 2009–2019 Saksamaa Piraadipartei liige. Ta on ka poliitilise ühenduse Euroopa Noored Piraadid (Young Pirates of Europe) president.


Tootsi mõis

Tootsi mõis (saksa keeles Süderhof) oli karjamõis Vändra kihelkonnas Pärnumaal.

Esimesed kirjalikud märkmed Tootsi mõisa kohta pärinevad 1790. aasta Viluvere mõisa kaardilt. Mõis paiknes Viluvere valla lõunatipus ning selle lõunapiiriks oli Mustjõgi (Sauga jõe lisajõgi).

Viluvere mõisa juurde rajatud Tootsi karjamõis oli väike põllumajandusmõis, mille toodanguga (teravili, piim ja liha) varustati Pärnu linna. Mõisa maad olid suhteliselt kesised – niisked ja kivised. Mõisahoonetest on tänapäevaks säilinud vaid maakividest lauda varemed, mis ehitati 20. sajandi alguses. Tootsi karjamõis tegutses Pärnu linna rendimõisana kuni 1940. aastani.


Veni creator

"Veni creator" on eesti helilooja Arvo Pärdi 2006. aastal loodud teos segakoorile ja orelile. Muusikateose pikkus on 3 minutit. Teose kandsid esimest korda ette 28. septembril 2006 Saksamaal Fulda katedraalis laulukoor Capella Cathedralis Fulda ja Hans-Jürgen Kaiser (orel), dirigeeris Franz-Peter Huber.


Aarne Valmis

Aarne Valmis (sündinud 14. aprillil 1960) on eesti muusikaprodutsent ja meelelahutusärimees.

Ta on lõpetanud 1978. aastal Tallinna 4. Keskkooli, seejärel Tallinna Pedagoogilise Instituudi näitejuhtimise erialal ja 1990. aastal kaugõppes Tartu Riikliku Ülikooli ajakirjanduse erialal.

Ta on töötanud Tamsalu kultuurimajas, olnud aastatel 1986–1988 Kadrina EPT komsomolisekretär ja 1988. aastal ELKNÜ Rakvere Rajooni Komitee II sekretär.

Aarne Valmis on olnud ansamblite Jam (1994–2005), Push Up, Smilers ja All Stars ning Eda-Ines Etti mänedžer. 1997. aastast on ta OÜ Hitivabrik omanik ja juht, 2005. aastast Vana Baskini Teatri majandusdirektor. Ta on üks roheliste rattaretke korraldajaid.


Vater unser

"Vater unser" on eesti helilooja Arvo Pärdi 2005. aastal loodud teos sopranile ja klaverile. Muusikateose pikkus on 3 minutit. Teose kandsid esimest korda ette 11. juulil 2005 Austrias Ossiachis Johannes Forster (sopran) ja Arvo Pärt (klaver).


Variatsioonid Ariinuška tervenemise puhul

"Variatsioonid Ariinuška tervenemise puhul" on eesti helilooja Arvo Pärdi 1977. aastal loodud teos klaverile. Muusikateose pikkus on 4 minutit. Teose kandis esimest korda ette 16. novembril 1977 Tallinnas Estonia kontserdisaalis (Rein Rannap).


Trivium

"Trivium" on eesti helilooja Arvo Pärdi 1976. aastal loodud teos orelile. Muusikateose pikkus on 7 minutit. Teose kandis esimest korda ette Rolf Uusväli 27. oktoobril 1976 Tallinnas Estonia kontserdisaalis.


Okmok

Okmok on tegevvulkaan USA loodeosas Umnaki saarel. Vulkaani kõrgus on 1073 m. Okmok koosneb basaldist, laavavoolude keskmine kiirus on 8 m/s.

Viimase 30 aasta jooksul on vulkaan pursanud kaks korda – 1992. ja 2008. aastal. Viimane purse algas 12. juulil 2008 ilma hoiatuseta, tuhapilv tõusis õhku 15 000 m kõrgusele. Vulkaanipurse lõppes augustis 2008.


Trisagion (Pärt)

"Trisagion" (originaalpealkiri "Introductory Prayers") on eesti helilooja Arvo Pärdi 1992. aastal loodud teos keelpilliorkestrile. Teos on pühendatud Ilomantsi Prohvet Eliase kogudusele selle 500. aastapäevaks. Muusikateose pikkus on 12 minutit. Teose kandis esimest korda ette Ensemble XXI (dirigent Lygia O'Riordan) 18. juulil 1992 Soomes Ilomantsis.


Triodion

"Triodion" on eesti helilooja Arvo Pärdi 1998. aastal loodud teos segakoorile. Muusikateose pikkus on 15 minutit.

Teose kandis esimest korda ette 30. aprillil 1998 Londonis Westminister Abbeys Lancing Chapel Choir (dirigent Nicholas Cox).


Mors

Mors ehk Morsø on väike saar Taanis Limfjordeni väinas. Selle pindala on 367,7 km² ja rahvaarv 2010. aasta 1. jaanuari seisuga oli 21 800 inimest. Saare keskasula on Nykøbing Mors. Geoloogilise ehituse poolest on Mors ainulaadne saar, see on tuntud oma diatomiidivarude poolest.


Tribute to Caesar

"Tribute to Caesar" on eesti helilooja Arvo Pärdi 1997. aastal loodud teos segakoorile. Muusikateose pikkus on 7 minutit. Teose kandis esimest korda ette 18. oktoobril 1997 Rootsis Karlstadi katedraalis Erik Westberg Vocal Ensemble.


Andrija Mohorovičić

Andrija Mohorovičić (23. jaanuar 1857 – 18. detsember 1936) oli Horvaatia meteoroloog ja seismoloog. Tema auks on nimetatud Mohorovičići eralduspind ja teda peetakse kaasaegse seismoloogia üheks rajajaks.


These Words ...

"These Words ..." on eesti helilooja Arvo Pärdi 2008. aastal loodud teos kammerorkestrile. Muusikateose pikkus on 10–15 minutit. Teose kandis esimest korda ette 22. mail 2008 Kopenhaagenis Taani Raadio kontserdisaalis Taani Raadio Sümfooniaorkester (dirigent Tõnu Kaljuste).


Te Deum (Pärt)

"Te Deum" on eesti helilooja Arvo Pärdi 1985. aastal loodud teos. Teos on pühendatud Alfred Schleele. Muusikateose pikkus on 30 minutit. Teose kandsid esimest korda ette 19. oktoobril 1985 Saksamaal Kölnis Kölni Raadio koor ja orkester (dirigent Dennis Russell Davies).


Tabula rasa (Pärt)

"Tabula rasa" on eesti helilooja Arvo Pärdi 1977. aastal loodud kontsert kahele viiulile, ettevalmistatud klaverile ja kammerorkestrile. Muusikateose pikkus on 27 minutit. Teos on pühendatud Leedu Kammerorkestri asutajale ja dirigendile Saulius Sondeckisele.

"Tabula rasa" salvestas Manfred Eicheri plaadifirma ECM Records 1984. aastal sarjas "New Series". See oli ECMi esimene Pärdi muusikaga plaat. Plaadil kõlab Kölni Lääne-Saksa Raadio salvestus Bonnis aset leidnud "Tabula rasa" ettekandest. See esitus on saanud teose kõlapildi standardiks. Esitajad: Gidon Kremer (viiul), Tatjana Grindenko (viiul), Alfred Schnittke (klaver), Leedu Kammerorkester (dirigent Saulius Sondeckis).


Simmias Teebast

Simmias Teebast (kreeka Σιμμίας; 5.–4. sajand eKr) oli vanakreeka filosoof, Sokratese lähikondlane, kes oli pärit Teeba linnast Boiootias. Simmias on peamiselt tuntud Platoni teoste läbi, kus teda on põgusalt nimetatud XIII kirjas, "Phaidroses" ja "Kritonis" ning on koos oma Teeba kaaslase Kebesega Sokratese vestluspartner "Phaidonis".

Kuigi väidetavasti Simmias kirjutas palju, nimelt Diogenes Laertios loetleb oma teoses "Väljapaistvate filosoofide eludest, õpetustest ja ütlustest" II raamatus Simmiasele pühendatud lühikeses peatükis koguni 23 dialoogi ja Sokrates viitab Platoni dialoogis "Phaidros" Simmiase produktiivsusele, siis ei ole tema teosed säilinud ning tema õpetustest pole kuigi palju teada. Simmiase õpetuse ja dialoogide sisu kohta võib teha oletusi Platoni dialoogi "Phaidoni" arutlustele tuginedes, kuid selles kontekstis on raske eristada Simmiase enda tegelikke väiteid ning Platoni kirjanduslikke täiendusi.

Platoni dialoogis "Kriton" on väidetud, et Simmias ja Kebes soovisid tasuda tarviliku summa Sokratese vangistusest vabastamiseks..


Laul armastatule

"Laul armastatule" on eesti helilooja Arvo Pärdi 1972. aastal loodud kantaat koorile ja orkestrile. Teose sõnade autor on Gruusia keskaja kirjanik Šotha Rusthaveli.


Raul Vicente Zafra

Raul Vicente Zafra, ka Raul Vicente, (sündinud 23. novembril 1979) on Hispaania päritolu Eesti arvutiteadlane ja neuroteadlane.


Viktor Turp

Viktor Turp (28. veebruar 1905 Aidu vald, Viljandimaa – 19. oktoober 1989 Tallinn) oli eesti maalikunstnik ja karikaturist.


Jakovlev Jak-9

Jakovlev Jak-9 (vene keeles Як-9) oli NSV Liidu hävituslennuk.

1942. aasta detsembris rindele jõudnud Jak-9 sai Jakovlevi konstrueerimisbüroo arvukaimaks hävituslennukiks. Ehitati 16 769 lennukit Jak-9 paljudes modifikatsioonides.

Jak-9 konstruktsiooni aluseks sai Jak-7B, mille tiiva puidust kandekonstruktsioon asendati metall-konstruktsiooniga. Seda võimaldas Ameerika Ühendriikidest abi korras täiendavalt saadud duralumiinium. Selle tagajärjel vähenes lennuki kaal 135 kg võrra. Tiivaulatust vähendati veidi, seniselt 10 meetrilt 9,74 meetrini. Võib arvata, et tiiva laiust lisati ligi 3 cm võrra, sest tiiva pindala jäi samaks – 17,15 m².

1943. aasta lõpul pandi lennukile peale 1650-hobujõuline mootor VK-107A. Lennuk sai tähiseks Jak-9U ja tehasekatsetustel olevat see saavutanud kiiruse 700 km/h. Lennukit ehitati suurseeriana, rindeoludes ei arendanud Jak-9 mootor sellist võimsust nagu ette nähtud, lennuki kiirus jäi ka välispinna halva viimistluskvaliteedi tõttu lubatust tublisti allapoole.

Levinumalt oli Jak-9 relvastuses läbi propelleri reduktorivõlli tulistav 20 mm automaatkahur ŠVAK ja 2 tiivas asuvat 12,7 mm UBS kuulipildujat.

1943. aastal valmistati Moskva kaitseks suures kõrguses lendava kõrgusmootoriga M-105PD hävituslennuk Jak-9PD, mille lennulagi küündis 13,1–13,5 km-ni. Selle lennuki tiivaulatust suurendati 1m võrra ja kogu lennuki kaalu kergendati mitmesuguste võtetega. Sama aasta juulis tõrjus Punaarmee piloot Jak-9PD-ga Moskva taevast minema Saksa kõrgusluurelennuki Ju-86 R-1.

1944. aastal ehitati kütusepaake lisades kaks suure lennukaugusega hävituslennuki modifikatsiooni, neist Jak-9D lennukaugusega 1330 km ja Jak-9DD koguni 1800 km.

Üks tuntumaid Jak-9 piloote oli NSV Liidu diktaatori Jossif Stalini poeg, lennuväe polkovnik (hiljem kindralleitnant) Vassili Stalin.


Summa (Pärt)

"Summa" on eesti helilooja Arvo Pärdi 1977. aastal loodud teos. Muusikateose pikkus on 5-6 minutit. Teosest on Pärt hiljem (näiteks 1991) teinud mitmeid versioone.


Stabat Mater (Pärt)

"Stabat Mater" on eesti helilooja Arvo Pärdi 1985. aastal loodud teos. Muusikateose pikkus on 20-25 minutit. Teos kanti esimest korda ette Viini kontserdimajas Austrias 30. oktoobril .


Sonatiinid (Pärt)

"Sonatiinid" on eesti helilooja Arvo Pärdi 1958. aastal ("Sonatiin nr 1" ehk "Opus 1") ja 1959. aastal ("Sonatiin nr 2" ehk "Opus 2") loodud teosed (sonatiinid) klaverile. Mõlemad sonatiinid on pühendatud professor Bruno Lukile. Mõlema sonatiini pikkus on 6 minutit.


Solfedžo (Pärt)

"Solfedžo" on eesti helilooja Arvo Pärdi 1963. aastal loodud teos segakoorile. Muusikateose pikkus on 5-6 minutit. Teose kandis esimest korda ette Koorijuhtide Segakoor (dirigent Arvo Ratassepp) Estonia kontserdisaalis 6. jaanuaril 1987.


Silouans Song

"Silouans Song" on eesti helilooja Arvo Pärdi 1991. aastal loodud teos keelpilliorkestrile. Muusikateose pikkus on 5-6 minutit.

Teose kandis esimest korda ette Siljani Kammerorkester (dirigent Karl-Ove Mannberg) 4. juulil 1991 Rättvikis Rootsis.


Silhouette (Pärt)

"Silhouette" on eesti helilooja Arvo Pärdi 2009. aastal loodud teos kammerorkestrile. Teose tellija oli Orchestre de Paris ja see on austusavaldus Gustave Eiffelile (prantsuse "Hommage à Gustave Eiffel"). Muusikateose pikkus on 7 minutit. Teose kandis esimest korda ette Orchestre de Paris (dirigent Paavo Järvi) Pariisis 4. novembril 2010.


Psalom

"Psalom" on eesti helilooja Arvo Pärdi 1985. aastal loodud teos keelpilliorkestrile. Muusikateose pikkus on 4-7 minutit.


Darf ich ...

"Darf ich ..." on eesti helilooja Arvo Pärdi 1995. aastal (teine versioon 1999. aastal) loodud teos. Muusikateose pikkus on kolm minutit. Teos kanti esimest korda ette 8. augustil 1995 Menuhini muusikafestivalilGstaadis Šveitsis.


Georgica

"Georgica" on Vergiliuse teos.

See on neljast raamatust koosnev didaktiline poeem põlluharimisest, mille Vergilius kirjutas ajavahemikus 37–29 eKr.


I-16

I-16 oli Nõukogude Liidu esimene seeriatootmises olnud vabaltkandva alltiivaga, sissetõmmatava telikuga monoplaan hävituslennuk.

Selle peakonstruktor oli Nikolai Polikarpov. Lennuki puitkonstruktsiooniga monokok-kere spoonikihtidest vineerkate oli kokku liimitud nii, et kere esiosas oli vineeri paksus 4 mm ja sabaosas 2,5 mm. Mootoriks oli esialgu vana äraproovitud tähtmootor M-22, mis oli jõuseadmeks I-5 seerialennukeil. Selle mootori 480 hj andsid monoplaanile maapinna lähedal kiiruseks 359 km/h ja 3 km kõrgusel 325 km/h. Seerialennukina sai I-16 peale võimsama mootori, alates 700 hj 1934. aastal ja lõpetades 930 hj 1939. aastal.

1940. aastani ehitati 9450 I-16, mis moodustasid valdava osa hävituslennukitest, millega NSV Liit teise maamasõja algul võitlusesse astus. Enamik I-16 hävis Saksamaa rünnaku käigus kohe sõja algul. Säilinud hävituslennukid I-16 olid kasutusel kuni 1943. aastani, siis lammutati needki relvastusest mahavõetuna pilbasteks ja kasutati kütteks. Lennuki tähistuses olev I tulenes vene keelest 'Istrebitel (истребитель – hävitaja). Seda tüüpi lennukiga lendas ka Jossif Stalini poeg Vassili Stalin.


Diagrammid (Pärt)

"Diagrammid" (ka "Opus 11") on eesti helilooja Arvo Pärdi 1964. aastal loodud teos klaverile. Muusikateose pikkus on 4 minutit. Teose kandis esimest korda ette 1964. aasta oktoobris Tartus Mart Lille (klaver).


Sonatiin

Sonatiin ('väike sonaat') on muusikažanr, millel ei ole ühte kindlaks määratud vormi, enamasti on see sonaadivormis, kuid lühem ja lihtsakoelisem kui sonaat. Muusikateoste pealkirjana on see kasutusel hiljemalt hilisbarokist. Tavaliselt on sonatiin pala sooloklaverile, kuid sonatiine on kirjutatud ka näiteks viiulile ja klaverile või harvem ka teistele pillidele.


Jean-Marie Cavada

Jean-Marie Cavada (sündinud 24. veebruaril 1940 Épinalis Vosges'i departemangus Prantsusmaal) on Prantsuse poliitik, Euroopa Parlamendi liige (20. juulist 2004) Île-de-France'i ringkonnast, endine ajakirjanik. 3. detsembrist 2011 on ta Euroopa Liikumise Prantsuse haru president.

Cavada kuulus endisse Prantsuse Demokraatia Liitu, mis oli osa ALDEst. Edela-Prantsusmaa saadikuna Euroopa Parlamendis asus ta juhtima europarlamendi inimõiguste, justiits- ja siseasjade komiteed; ta on ka asendusliige majandus- ja rahanduskomitees ning kuulus ELi-Rumeenia ühisesse parlamendikomiteesse 2004–2009.

Pärast Prantsuse Demokraatliku Liikumise (MoDem) sündi, mis asendas Prantsuse Demokraatia Liidu, asutas ta omaenda partei Kodanikuliit Demokraatia Eest Euroopas. 2009. aasta Euroopa Parlamendi valimistel oli ta presidentaalse enamusega Uue Tsentri (UMP/NC/LGM) nimekirjas kolmas liige. Ta kuulub ALDE fraktsiooni.


José Giménez

José María Giménez de Vargas (sündinud 20. jaanuaril 1995 Toledos) on Uruguay jalgpallur. Ta mängib Uruguay rahvuskoondises ja Hispaania kõrgliiga klubis Madridi Atlético keskkaitsjana.

Giménez alustas klubikarjääri Uruguay kõrgliiga klubis Danubio. 2013. aasta aprillis suundus ta Hispaania kõrgliiga klubisse Madridi Atlético, kellega sõlmis lepingu viieks aastaks. Debüüdi tegi ta klubis 14. septembril liigamängus Almeríaga. Esimese värava lõi ta klubi meeskonnas 6. detsembril 2014 Elche vastu.


Raivo Kaer

Raivo Kaer (4. aprill 1981 Rae vald – 2. juuli 2016 Pariis ) oli eesti ettevõtja.

Kaer korraldas 2000. aastal Rakveres tormiohvrite heaks kontserdi, mille järel ei maksnud esinejatele kokkulepitud tasu. Õhtulehe hinnangul sai ta sellega "kurikuulsaks".

2007. aastal korraldas Raivo Kaer Tallinnas geiparaadi, kus varem väljareklaamitud muusikud siiski ei esinenud.

Olles sattunud politsei uurimisorbiiti seoses alaealiste teenuseid pakkuva eskortfirma pidamisega, lahkus Kaer Eestist ning jäi pidama Prantsusmaale.

Pariisis enda sõnul seitse kuud kodutuna elanud Kaer avaldas 2014. aastal kirjastuse Hea Tegu raamatu "Varjatud elu", mille Harju maakohus käskis muusik Mart Sanderi hagi alusel müügilt kõrvaldada. Kohus kohustas Kaera lõpetama Mart Sanderit puudutava info levitamise "mistahes kujul ja kanalites", tunnistades raamatus toodud andmed ebaõigeteks. Kaer keeldus maksmast Sanderile põhjustatud mittevaralise kahju eest kohtus välja mõistetud 4000 eurot ning avaldas raamatu muudetud kujul 2015. aastal kirjastuses Kentaur pealkirja all "Suurem kui elu".


Søren Norby

Søren Norby (ka Severin Norbi; surnud märtsis 1530) oli Taani mereväejuht ning ametnik kuningas Hansu ja Christian II teenistuses.

Norby pärines Fyni saare aadli seast ja ta sündis tõenäoliselt ajavahemikus 1460. aastate lõpust kuni 1480. aastate alguseni. Tema kohta on esimene teade 1504. aastast, mil Norby teenis Rootsi regenti Svante Nilssoni (hiljem nimetatud ka Svante Stureks). 1507. aastal oli ta aga Taani kuninga Hansu teenistuses ja rüüstas sõjas Rootsiga Ahvenamaad. Ta jätkas edukat teenistust Taani laevastikus kogu sõja vältel Rootsi ja Lübecki vastu (aastani 1512), sooritades muuhulgas kuninga volikirja alusel rünnakuid igasuguste vastasriikide aluste vastu, mistõttu Rootsis on Norbyt käsitletud piraadina.

Christian II valitsusaja alguses saadeti Norby appi tulevasele Karl V-le sõjas Gelderniga (1514). Seejärel oli Norby Islandi (1515–1517) ning 1517. aastast Ojamaal asuva Visborgi linnuse (Visby linnas) haldur. Visborgi sai ta 1518. aastal eluaegseks lääniks. 1517–1520 sõjas Rootsiga oli Norby Taani laevastiku juht ning osaliselt tänu tema tegevusele (aastast 1518 korraldas tegeles ta taas kuninga volitatud piraatlusega) õnnestus Christian II-l 1520. aastal Rootsi troonile tõusta. Norby hõivas sõja ajal Ölandil asuva Borgholmi linnuse ja sai selle haldajaks. Samuti aitas ta Stockholmi veresauna ajal vangistada Rootsi aadlikke, kuid olevat mõned neist ka päästnud, viies nad oma laevadele. Seejärel sai Norby enda valdusse ka Kalmari linnuse.

1521. aasta järel, kui Rootsi kuningaks sai Gustav Vasa, kaotas Norby oma valdused Ölandil, kuid vallutas endale alasid Soome ja Põhja-Rootsi rannikul. 1523. aastal, kui Christian II kaotas riigipöörde järel Taani trooni ning võimule tõusis Frederik I, oli Norby ainus Taani suurnik, kes jäi eelmisele kuningale ustavaks. Kuna tema vastu tegutsesid nii Rootsi, Taani kui ka Lübeck, siis kaotas Norby peagi Kalmari ning valdused Soomes ja Põhja-Rootsis, kuid kindlustas end Ojamaal. Ta müntis seal ka oma raha, et sõduritele palka maksta. Pärast keerukaid läbirääkimisi õnnestus Norbyl Ojamaa enda valdusse jätta, kuid 1525. aasta kevadel alustas ta Christian II toetuseks Blekinges mässu. Tema katsed Skånes kanda kinnitada aga ebaõnnestusid, sest Frederik I väejuht Johan Rantzau lõi ta väed puruks. Seejärel alustas Norby taas läbirääkimisi, mis lõppesid sellega, et ta loovutas Ojamaa, kuid sai vastutasuks valduseid Blekinges. Esialgu soovis Taani kuninga nõunik Otto Krumpen Norbyt alt vedada ja lasta ta Lübecki vägedel vangistada, kuid see plaan ebaõnnestus, kuna Visby garnison jäi Norbyle ustavaks. Seetõttu sai ta oma valdused Blekinges kätte. Kuid ka Blekinges jätkas Norby kaapersõda Rootsi ja Taani vastu ning toetas jätkuvalt Christian II. Seetõttu ründasid Rootsi, Taani ja Lübecki ühisväed teda 1526. aasta augustis ning sama aasta sügisel pidi ta Blekingest põgenema. Ta jõudis Liivimaale ning liikus seejärel Moskva suurvürstiriiki.

1528. aastal jõudis Norby Madalmaadesse ning kohtus seal eksiilis oleva Christian II-ga. Kuna kuningal sel hetkel raha ja vägesid ei olnud, siis astus Norby 1529. aastal Karl V teenistusse ning osales 1530. aasta alguses Firenze piiramises, mille ajal ta varsti pärast 12. märtsi suri.


MVA-MERS-S

MVA-MERS-S on lähis-Ida ägeda respiratoorse sündroomi kandidaatvaktsiin, mille töötas välja Sutteri töörühm koos kolleegidega Marburgi ülikoolist ja Rotterdamis asuvast Erasmuse meditsiinikeskusest.

MVA-MERS-S baseerub Modified Vaccinia virus Ankara'l (MVA) - vaktsiinia viirus nõrgestatud vaktsiinil (kanaembrüo fibroblastrakkudel (CEF)), mis arvatakse toimivat MERS-CoVide immunogeense antigeenina millel on võimekus võõrvalke sünteesida.

Selles kandidaatvaktsiinis kasutasid uurijad MERS-CoVile spetsiifilist spike glycoprotein'i (protein S) (Si S1 vahendab seondumist DPP4-ga). Kui rakud neid valke ekspresseerivad siis peaksid need muutuma immuunsüsteemi rakkudele tunnistatavateks ja võimalik et annavad ka lisastimulatsiooni antikehade tootmiseks ja T-rakkude aktivatsiooniks.

Esialgsed tulemused näitavad, et MVA-MERS-S indutseerib hiiremudelis (hiiri oli eelnevalt geneetiliselt igati sobivaks muundatud) immuunsuse MERS-CoVi vastu.

Vaktsineeritud laborihiirte organism tootis suurtes kogustes MERS-CoVi neutraliseerivaid antikehi. MVA-MERS-S on valmis kliinilisteks testideks inimkatsealustel.


Veok

Veok, ka veovahend (ingl. k. cargo vehicle) on jõuallikaga iseliikuv sõiduk, millel on laadimisosa ehk koormaruum või veoplatvorm ja/või mis veab veoühikuid. Veovahendiks võivad olla veoauto, vedukauto (sadulauto), vedukauto koos poolhaagisega, veoauto täishaagisega jms. Veovahend koosneb kahest funktsionaalsest osast – iseliikuvast tehnilisest osast ja laadimisosast.

Vastavalt sellele, kas veok veab kaupa oma raamile ehitatud platvormil, kastis või kaubaruumis (furgoonis), osaliselt raamile toetatuna poolhaagisega ja/või järelveetava täishaagisega, jaotatakse need omakorda veoautodeks ja vedukautodeks.


Roberto Firmino

Roberto Firmino Barbosa de Oliveira (sündinud 2. oktoobril 1991 Maceiós) on Brasiilia jalgpallur. Ta mängib Brasiilia rahvuskoondises ja Saudi Araabia kõrgliiga klubis Al Ahli ründaja või äärepoolkaitsjana.

2018. aastal valiti ta parimaks Euroopas mängivaks Brasiilia jalgpalluriks.


Õmblemine

Õmblemine on esemete kinnitamine või ühendamine pistetega, mis tehakse õmblusnõela ja niidi (lõnga, nööri vms) abil.

Õmblemine on üks vanimaid tekstiilitöö liike. Enne ketruse ja kangakudumise leiutamist õmblesid kiviaja inimesed Euroopas ja Aasias loomanahast rõivaid, kasutades luust, sarvest või elevandiluust nõelu ja mitmesugust loomset päritolu "niiti" (kõõlused, sooled, veresooned).

Tuhandeid aastaid õmmeldi vaid käsitsi. Õmblusmasin leiutati 19. sajandil. 20. sajandil sai alguse õmmeldud esemete masstootmine, kuid käsitsi õmblemist praktiseeritakse siiski ikkagi kõikjal maailmas. Oskuslik käsitsi õmblemine on au sees kvaliteetsete ja isikupäraste esemete valmistamisel ning tekstiilikunstnike ja käsitööharrastajate loomingulise väljundina.


Tainas

Tainas (varasem eelistermin taigen) on kokanduses paks vormitav segu jahust ja vedelikust (vesi, piim, muna vms).

Tainas võib vastavalt retseptile sisaldada ka mitmesuguseid muid toiduaineid (nt soola, suhkrut, pärmi, rasva). Jahu on enamasti teraviljajahu, kuid kasutatakse ka kaunviljadest vm jahvatatud jahu.

Taina valmistamine ja vormimine kuulub paljude küpsetiste, näiteks leiva, saia, pirukate, küpsiste, kookide, pasta, pitsa jne valmistamisprotsessi.

Tainas tehakse enamasti keskmise konsistentsiga, kuid mõnda liiki küpsetiste (nt pannkookide ja vahvlite) tainas võib olla ka üsna vedel.

Leiva, saia, pirukate ja kookide puhul valatakse tainas vormi, küpsiste puhul võidakse tainas rullida ning küpsisevormidega sealt soovitud kujundid välja lõigata. Pasta valmistamiseks kasutatakse spetsiaalseid masinaid, mille vormimisavadest tainas läbi surutakse.


Partita

"Partita" (ka "Partiita") on eesti helilooja Arvo Pärdi 1958. aastal loodud teos klaverile. Muusikateose pikkus on 8 minutit.

Teose kandis esimest korda ette 11. veebruaril 1959 Tallinnas Estonia kontserdisaalis Bruno Lukk (klaver).


Meie aed

"Meie aed" on eesti helilooja Arvo Pärdi 1959. aastal loodud kantaat lastekoorile ja orkestrile. Muusikateose pikkus on 10-15 minutit. Teose kandsid esimest korda ette 25. detsembril 1959 Estonia kontserdisaalis Lastekoor Ellerhein ja Eesti Raadio Sümfooniaorkester (dirigent Roman Matsov).


Nekroloog (Pärt)

"Nekroloog" on eesti helilooja Arvo Pärdi 1960. aastal loodud teos orkestrile. Muusikateose pikkus on 10 minutit. Teose kandis esimest korda ette 1961. aasta märtsis Moskvas Moskva Raadio Sümfooniaorkester (dirigent Roman Matsov).


Perpetuum mobile (Pärt)

"Perpetuum mobile" on eesti helilooja Arvo Pärdi 1963. aastal loodud teos sümfooniaorkestrile. Teos on pühendatud Luigi Nonole. Muusikateose pikkus on 5-6 minutit. Teose kandis esimest korda ette 13. detsembril 1963 Tallinnas Eesti Raadio Sümfooniaorkester (dirigent Neeme Järvi).


Bikrami jooga

Bikrami jooga on 26 joogapoosist (asana'st) ja 2 hingamisharjutusest (pranayama'st) koosnev joogaseeria, mis pärineb traditsioonilisest hatha-joogast. Kõik Bikrami jooga tunnid kestavad 90 minutit ning iga poosi korratakse kaks korda.

Selle joogastiili teeb eriliseks see, et harjutuste seeriat tehakse kuumas ja niiskes ruumis. Saali temperatuur on üldjuhul umbes kuni 40 °C ja õhuniiskus 40%. Eesmärk on imiteerida jooga sünnimaa India kliimat.

Bikrami jooga on nimetatud selle looja, õpetaja Bikram Choudhury järgi. Kõiki ametlikke joogatunde annavad sertifitseeritud õpetajad, kes on lõpetanud Choudhury kinnitatud üheksanädalase koolituse. Sertifitseeritud Bikrami jooga õpetajatele on õpetatud standarddialooge, mida klassis kasutada, kuid neid julgustatakse arendama ka oma õpetamisoskusi. Selle tulemuseks on eri väljendusviisid ja isikupärased õpetamisstiilid.


Jeremy Brett

Jeremy Brett (sünninimi Peter Jeremy William Huggins; 3. november 1933 – 12. september 1995) oli inglise teatri-, tele- ja filminäitleja. Ta on tuntud eelkõige Sherlock Holmesina neljast telesarjast aastatel 1984–1994 (kokku 41 jagu). Brett olevat öelnud: "Holmes on raske osa – raskem kui Hamlet või Macbeth".


August Kiiss

August Kiiss (20. mai 1882 Alatskivi – 15. juuni 1965 Woonsocket, Providence, Rhode Island, USA) oli eesti muusikaõpetaja ja helilooja.

Tema õpilane oli Eduard Tubin.

Kiiss lõi 1931. aastal mugandatud sõnadega versiooni laulule "Mutionu pidu", lühendades ühtlasi selle teksti 18 salmilt kuuele. Kiissi versioon on ka tänapäeval tuntum ja laialt kasutatav. Ta oli ka laulu esimese viisi autor.


Sergei Lepmets

Sergei Lepmets (sündinud 5. aprillil 1987 Tallinnas) on Eesti endine jalgpallur (väravavaht). Ta mängis viimati Eesti Premium liiga klubis Nõmme Kalju. 2022. aastast elab ja töötab ta treenerina Venemaal Novgorodis.


Martin Remmelg

Martin Remmelg (sündinud 23. detsembril 1989 Kärdlas) on eesti laskesuusataja. Ta on kuulunud Eesti laskesuusatamiskoondisse.


Nõo raamatukogu

Nõo raamatukogu on rahvaraamatukogu Nõo vallas Tartu maakonnas. Raamatukogu asub Nõo vallamajas aadressil Voika 23.

Samas majas asub ka Nõo Noortekeskus ja Nõo Koduloomuuseum.

Raamatukogu kasutab e-kataloogi URRAM.


Johann George Tromlitz

Johann George Tromlitz (8. november 1725 Reinsdorf – 4. veebruar 1805 Leipzig) oli saksa flötist, helilooja ja muusikainstrumentide valmistaja.

Tromlitzi lapselapsed olid tuntud pianist Clara Schumann ja helilooja Woldemar Bargiel.


Vladimir Kunitsõn

Vladimir Kunitsõn (sündinud 13. juulil 1987 Tallinnas) on Eesti allveesportlane ja treener.

2013. aastal sai poiujumises maailmameistrivõistlustel pronksmedali.

Ta on 2005–2015 Eesti meistrivõistlustel võitnud kiirusaladel 7 ja allveeorienteerumises 37 kulda, sealhulgas tulnud 9 korda (2005–2013) mitmevõistluses Eesti meistriks.

2005-2007 ja 2009-2014 valiti ta aasta parimaks allveeorienteerujaks.


Illa Raudik

Illa Raudik (sündinud 10. jaanuaril 1944 Vastseliinas) on Eesti allveesportlane.

Ta lõpetas 1963. aastal Vändra Keskkooli.

1973. aastal võitis ta maailmameistrivõistlustel allveeorienteerumises 2 kuld- ja 2 hõbemedalit.

1968–1975 tuli ta 13 korda kiirusaladel ja 12 korda allveeorienteerumises Eesti NSV meistriks, sealhulgas 4 korda (1970, 1972, 1974, 1975) absoluutseks meistriks.


Luke raamatukogu

Luke raamatukogu on rahvaraamatukogu Lukel Nõo vallas Tartu maakonnas. Raamatukogu asub aadressil Vanajärve 2.

Raamatukogu kasutab e-kataloogi URRAM.


Ulila raamatukogu

Ulila raamatukogu on rahvaraamatukogu Elva vallas Tartu maakonnas. Raamatukogu asub endise Ulila põhikooli ruumides aadressil Pargi 1.

Raamatukogu kasutab e-kataloogi URRAM.


Kvintetiino

"Kvintetiino" on eesti helilooja Arvo Pärdi 1964. aastal loodud teos puhkpillikvintetile. Muusikateose pikkus on 5 minutit. Teose kandis esimest korda ette 1964. aastal Tallinnas Eesti NSV Riikliku Filharmoonia puhkpillikvintett.


Kollaaž teemal B-A-C-H

"Kollaaž teemal B-A-C-H" on eesti helilooja Arvo Pärdi 1964. aastal loodud teos kammerorkestrile. Muusikateose pikkus on 8 minutit. Teose kandis esimest korda ette Tallinna Kammerorkester (dirigent Eri Klas) 4. novembril 1964 Tallinnas Estonia kontserdisaalis.


Viies elevant

"Viies elevant" on Terry Pratchetti 24. Kettamaailma romaan ja viies romaan, mis räägib Ankh-Morpoki Linnavahtkonnast. Raamatus tutvustatakse esmakordselt klakse ehk Kettal sidepidamiseks kasutatavat semaforisüsteemi.


Kebes

Kebes Teebast (kreeka Κέβης; 5.–4. sajand eKr) oli vanakreeka filosoof, Sokratese lähikondlane, kes oli pärit Teeba linnast Boiootias. Kebes on peamiselt tuntud Platoni teoste läbi, kus teda on põgusalt nimetatud XIII kirjas ja "Kritonis" ning ta on koos oma Teeba kaaslase Simmiasega Sokratese vestluspartner "Phaidonis".

Kebese kohta pole palju teada ning ilmselt ta ka kirjutas vähe. Diogenes Laertios loetleb oma teose "Väljapaistvate filosoofide eludest, õpetustest ja ütlustest" Kebesele pühendatud peatükis kolme Kebese kirjutatud dialoogi. Sama kinnitab ka Suda. Need dialoogid on "Tahvel" (kreeka Πίναξ), "Seitsmes päev" (kreeka Ἑβδόμη) ja "Phrynichos" (kreeka Φρύνιχος). Seejuures on "Tahvel" säilinud, kuid tänapäeval arvatakse, et selle autor ei olnud Sokratese lähikondlane Kebes ning tekst pärineb 1. sajandist pKr. Kebese õpetuse ja arutlusstiili kohta võib teha oletusi Platoni dialoogi "Phaidonile" tuginedes, kuid selles kontekstis on raske eristada Kebese enda tegelikke väiteid ning Platoni kirjanduslikke täiendusi.

Platoni dialoogis "Kriton" on väidetud, et Teebast pärit sõbrad Simmias ja Kebes soovisid tasuda tarviliku summa Sokratese vangistusest vabastamiseks..


Pro et contra

"Pro et contra" on eesti helilooja Arvo Pärdi 1966. aastal loodud teos tšellole ja orkestrile. Teos on pühendatud Mstislav Rostropovitšile. Muusikateose pikkus on 9 minutit. Teose kandsid esimest korda ette Toomas Velmet (tšello) ja Eesti Raadio Sümfooniaorkester (dirigent Neeme Järvi) 3. novembril 1967 Tallinnas Estonia kontserdisaalis.


Kanon pokajanen

"Kanon pokajanen" on eesti helilooja Arvo Pärdi 1996. aastal loodud a cappella teos segakoorile.

Selle tekstiks on kirikuslaavikeelne "Patukahetsuse kaanon meie Issandale Jeesusele Kristusele". Teose tellis KölnMusic GmbH Kölni katedraali 750. aastapäeva tähistamiseks. See on pühendatud Tõnu Kaljustele ja Eesti Filharmoonia Kammerkoorile. Teose viimase osa "Palve pärast kaanonit" pühendas helilooja 1997. aasta veebruaris lahkunud Eesti õigeusu preestri Vladimir Zalipski mälestusele.

Muusikateose pikkus on 90–110 minutit. Teose kandis esimest korda ette Eesti Filharmoonia Kammerkoor (dirigent Tõnu Kaljuste) 17. märtsil 1998 Saksamaal Kölni katedraalis.


Dopo la vittoria

"Dopo la vittoria" on eesti helilooja Arvo Pärdi 1996. aastal loodud kantaat segakoorile. Muusikateose pikkus on 12 minutit. Teose kandis esimest korda ette Rootsi Raadio koor (dirigent Tõnu Kaljuste) 6. detsembril 1997 Itaalias Milanos Basilica di San Simpliciano kirikus.


Como cierva sedienta

"Como cierva sedienta" (originaalpealkiri "Como anhela la cierva") on eesti helilooja Arvo Pärdi 1998. aastal loodud teos sopranile või koorile ja sümfooniaorkestrile. Muusikateose pikkus on 30 minutit.

Teose esmaettekanne oli 15. Kanaari saarte muusikafestivali lõppkontsertil 3. veebruaril 1999 Teatro Guimerás Santa Cruzis Tenerifel, kus seda esitasid sopran Patricia Rozario ja Kopenhaageni Filharmooniaorkester dirigent Okko Kamu juhendamisel.

1999. aastal loodi ka samanimeline muusikadokumentaal Arvo Pärdi teose "Como cierva sedienta" esitamisest Estonia kontserdisaalis 29. märtsil 1999.

Eesti Muusika Infokeskuse andmetel oli teose esmaettekanne Eestis küll hoopis 30. märtsil 1999, kui Vanemuise kontserdimajas esitasid seda sopran Patricia Rozario ja Tallinna Kammerorkester dirigent Tõnu Kaljuste juhendamisel.


Cantique des degrés

"Cantique des degrés" on eesti helilooja Arvo Pärdi 1999. aastal loodud teos segakoorile ja orkestrile. Muusikateose pikkus on 7 minutit. Teose kandsid esimest korda ette Monte Carlo Ooperiteatri koor ja Monte Carlo Filharmooniaorkester (dirigent Tõnu Kaljuste) 19. novembril 1999 Itaalias Monte Carlo katedraalis.


I Am the True Vine

"I Am the True Vine" on eesti helilooja Arvo Pärdi 1996. aastal loodud teos segakoorile. Pärt kirjutas muusikateose Suurbritannia Norwichi katedraali 900. aastapäevaks. Muusikateose pikkus on 6-8 minutit. Teose kandis esimest korda ette Norwichi katedraali koor (dirigent David Dannett) 22. juunil 1996 Suurbritannias Norwichi katedraalis.


Missa brevis

"Missa brevis" on eesti helilooja Arvo Pärdi 2009. ja 2010. aastal loodud teos. Muusikateose pikkus on 9 minutit. Teose kandis esimest korda ette Tšellooktett Amsterdam 29. augustil 2010 Rakvere kirikus.


Nate Ruess

Nathaniel Joseph Ruess (sündinud 26. veebruaril 1982 Iowa Citys) on USA laulja, ansambli fun. asutaja ja solist.

Juunis 2015 ilmus tema sooloalbum "Grand Romantic".


Fun.

fun. on Ameerika Ühendriikide ansambel, mis tegutseb 2008. aastast.

Bändi liikmed on Nate Ruess (asutaja ja solist), Andrew Dost ja Jack Antonoff.

Ansambli debüütalbum "Aim and Ignite" ilmus 2009. aastal.

Teine stuudioalbum "Some Nights" ilmus 2012. aasta veebruari lõpus. Albumi esimene singel "We Are Young" valmis koostöös Janelle Monáe'ga ja tõusis mitmete riikide edetabelite tippu, sh USAs ja Suurbritannias. 2013. aasta Grammy auhindade jagamisel võitis lugu aasta parima loo auhinna ja bänd uustulnuka Grammy-auhinna. Raadio 2 Aastahiti 2012. aasta muusikaküsitlusel valiti laul 11. kohale ja laul "Some Nights", mis oli selle albumi teine singel, 27. kohale.


Viktor Sinjukajev

Viktor Sinjukajev (vene Виктор Николаевич Синюкаев; sündinud 9. septembril 1941) on Eestis tegutsev kunstnik ja raamatukujundaja.

Ta on Eesti Kunstnike Liidu liige.


Delta Force (videomäng)

"Delta Force" on 1998. aastal avaldatud FPS-mängu tüüpi taktikaline arvutimäng, mille on loonud NovaLogic. Mängija astub USA eriüksuse Delta Force sõduri rolli, kelle ülesandeks on sooritada erinevaid missioone. Mängus on kokku 40 missiooni, mis sisaldavad näiteks militaarkonvoide varitsemist, vaenlase baasi ründamist ja vaenlase liidri(te) mõrvamist.


Carole King

Carole Joan King (sündinud 9. veebruaril 1942 New Yorgis Manhattanil) on USA laulja ja paljude tuntud laulude autor.

1990. aastal lisati ta koos abikaasa Gerry Goffiniga Rock'n'rolli Kuulsuste Halli. Aastal 2013 pälvis ta Grammy elutööauhinna.

Enne lauljakarjääri algust kirjutas Carole King kahasse Goffiniga palju edetabeleid vallutanud laule. Näiteks tüdrukutebänd The Shirelles laulis tuntuks laulu "Will You Love Me Tomorrow", Bobby Vee laulu "Take Good Care of My Baby", Little Eva loo "The Loco-Motion". Ühtekokku kirjutasid nad ligi 100 edetabelihitti.


Paul Lettens

Paul Lettens (3. oktoober 1927 – 14. september 1981 Tallinn) oli Eesti insener ja filatelist.

Ta lõpetas 1943. aastal Tallinna 2. Gümnaasiumi. Peale kooli lõpetamist astus ta Tallinna Polütehnilisse Instituuti, mille lõpetas 1952. aastal tööstuse ökonoomika erialal.

Ta tegi ka filateeliaalaseid saateid Eesti Raadios.


Paul Lettens (diplomaat)

Paul Lettens (sündinud 22. jaanuaril 1949 Tallinnas) on Eesti diplomaat ja arst.

Ta lõpetas 1967. aastal Tallinna 22. Keskkooli ja 1974. aastal Tartu Riikliku Ülikooli arstiteaduskonna. Seejärel töötas ta muuhulgas Tallinna Vabariiklikus Haiglas.

1994. aastal suundus Lettens tööle Eesti välisteenistusse.

2002–2006 oli ta Eesti Vabariigi suursaadik Ukrainas. 2003. aastast oli ta ühtlasi Eesti suursaadik Moldovas ja 2004. aastast Eesti suursaadik Gruusias.

2022. aastal andis Lettens välja raamatu "SUURSAADIKU MEMO. 70 AASTAT RAHU KOOS NATOGA".


Pari intervallo

"Pari intervallo" on eesti helilooja Arvo Pärdi 1976. aastal loodud teos. Muusikateose pikkus on 6 minutit. Teose kandis esimest korda ette 27. oktoobril 1976 Estonia kontserdisaalis Rolf Uusväli (orel).


Rolands Freimanis

Rolands Freimanis (sündinud 21. jaanuaril 1988) on läti korvpallur.

2014-2015 mängis ta Eesti klubis Kalev/Cramo. Aastast 2015 mängib ta klubis Kaasani UNICS


Mikk Mäe

Mikk Mäe (sündinud 19. augustil 1996 Tallinnas) on eesti poplaulja.

Mikk Mäe lõpetas 2015. aastal Tallinna 21. Kooli, kus tema muusikaõpetaja oli Lydia Rahula. Lydia Rahula käe all laulis ta aastaid ka Tallinna Poistekooris, kus oli vahel ka solist.

Sama aasta sügisel jätkas ta õpinguid Tallinna Ülikoolis informaatika erialal.

2015. aastal osales ta telesaates "Eesti otsib superstaari", kus jäi neljandaks. Sügisel 2015 osales ta ka telesaates "Su nägu kõlab tuttavalt".

2022. aasta kevadel lõpetas Mikk Mäe Tallinna Ülikooli Balti filmi, meedia ja kunstide instituudi (BFM) nüüdismeedia magistriõppekava telemooduli suuna.


Slavoonia

Slavoonia (horvaadi Slavonija) on Dalmaatsia, Kesk-Horvaatia ja Istria kõrval üks neljast Horvaatia ajaloolisest piirkonnast. Asudes riigi idaosas, kattub see laias laastus viie Horvaatia maakonnaga: Brodi-Posavina, Osijeki-Baranja, Požega-Slavoonia, Virovitica-Podravina ja Vukovari-Srijemi, kuigi maakondade territoorium hõlmab ka Baranja, ja Slavoonia kui piirkonna läände ulatumise definitsioon varieerub. Maakonnad katavad 12 556 km² või 22,2% Horvaatiast, seal elab 806 192 inimest – 18,8% Horvaatia rahvastikust. Suurim linn piirkonnas on Osijek, järgnevad Slavonski Brod ja Vinkovci. Slavoonia paikneb Pannoonia madalikul, ümbritsetuna laias laastus Doonau, Drava ja Sava jõest. Läänes koosneb piirkond Sava ja Drava orgudest ja mägedest, mis ümbritsevad Požega orgu, ja idas on tasandikud. Slavoonias on mõõdukas mandriline kliima, suhteliselt väheste sademetega.

Pärast Rooma langust, mis valitses tänapäeva Slavoonia ala 5. sajandini, kontrollisid idagoodid ja langobardid ala enne avaaride ja slaavlaste saabumist, kui 7. sajandil loodi Pannoonia Horvaatia vürstkond. See liidendati hiljem Horvaatia kuningriiki ja pärast viimase langust valitseti kuningriiki personaalunioonis Ungariga. Osmanite Slavoonia-vallutus leidis aset aastatel 1536–1552. Aastal 1699, pärast Suur Türgi sõda, anti Slavoonia üle Habsburgidele. Keisririigi reform läbi 1867. aasta kompromissi määras selle riigi Ungari osasse ja aasta hiljem Horvaatia-Slavoonia kuningriiki. Aastal 1918, kui Austria-Ungari lagunes, oli Slavoonia osa lühiealisest Sloveenide, Horvaatide ja Serblaste riigist, mis omakorda muutus hiljem Jugoslaaviaks ümber nimetatud kuningriigi osaks. Horvaatia iseseisvussõja ajal toimusid Slavoonias ägedad võitlused – sealhulgas Vukovari lahing.

Slavoonia majandus põhineb suuresti töötleval tööstusel, kaubandusel, transpordil ja tsiviilehitusel. Põllumajandus on selle majanduse tähtis osa: Slavoonias on 45% Horvaatia põllumajandusmaast ja ta moodustab olulise osa Horvaatia loomakasvatusest ja püsikultuuride toodangust. Slavoonia 5 maakonna sisemajanduse koguprodukt (SKP) on väärt 6 454 miljonit eurot või 8 005 eurot inimese kohta – 27,5% alla riigi keskmist. 5 maakonna SKP moodustab 13,6% Horvaatia SKP-st.

Slavoonia kultuuriline pärand on segu ajaloolistest mõjutustest, eriti 17. sajandi lõpust, kui Slavoonia hakkas taastuma Osmanite sõdadest, ja pärimuskultuurist. Slavoonia aitas kaasa Horvaatia kultuurile kunsti, kirjanike ja poeetide kaudu ning kunsti eestkoste kaudu. Pärimusmuusikas on Slavoonia eristuv Horvaatia piirkond ja pärimuskultuuri säilitatakse folkloorifestivalide kaudu, tähtsustades tamburitsa muusikat ja bećaraci – rahvamuusika vormi, mis on UNESCO poolt tunnistatud vaimseks kultuuripärandiks. Slavoonia köök peegeldab mitmekesiseid mõjutusi – rahvuslike ja võõramaiste elementide segu. Slavoonia on üks Horvaatia veinipiirkondi, Ilok ja Kutjevo on tunnustatud veinitootmise keskused.


Paul Kangur

Paul Kangur (29. november 1926 – 23. mai 2015) oli eesti arhitekt.

Ta õppis mitmes koolis, kuid lõpetas aastal 1945 Tallinna 2. Keskkooli. Seejärel astus ta Tallinna Polütehnilisse Instituuti, mille lõpetas aastal arhitektina.

Pärast Instituudi lõpetamist läks ta aastal 1952 sundsuunamist eirates Tartusse, kus asus tööle RPI Eesti Projekti Tartu osakonnas vanemarhitekti ametikohale. Tema töölaual valmisid kauplus-söökla, lasteaed-sõim, staadion ning administratiivhooned üle Eesti. Võites Eesti Projektis usalduse, sai ta Tartu Kliinilise Haigla projekteerijaks. Kuna aastal 1966 pakuti talle EKE Projekti Tartu osakonna juhataja ametikohta, jäi haigla projekti lõpetamine arhitekt Maie Hansmannile. EKE Projekti Tartu osakonnas töötas Kangur pensionile jäämiseni, aga pensionipõlves lõi kaasa Tareke Projekti töödes, koostades peamiselt eramute projekte. Lisaks oli Kangur väga hea fotograaf.

Ta oli kirglik sportlane, eriti südamelähedased olid talle suusatamise alad – murdmaa, slaalom ja mäehüpped, veel vanas eas sõitis ta Kuutsemäel slaalomit.

Paul Kangur suri 23. mail 2015 ja ta maeti 13. juunil 2015 Pärnamäe kalmistule.


Lõhnav madar

Lõhnav madar (Galium odoratum) on madara perekonda kuuluv rohttaim.

Lõhnava madara levila hõlmab enamiku Euroopast: Hispaaniast ja Iirimaast kuni Venemaani, sh Lääne-Siber. Seda leidub ka Türgis, Iraanis, Hiinas ja Jaapanis. Seda on introdutseeritud ka mõnda kohta USA-s ja Kanadas.

Lõhnav madar kasvab 30–50 cm pikkuseks, tihti lamab maas või toetub teistele taimedele.


Bias

Bias Prienest (kreeka Βίας ὁ Πριηνεύς; 6. sajand eKr) oli vanakreeka mõtleja, kes oli pärit Priene linnast Joonias. Biast on tavapäraselt nimetatud seitsme targa hulgas.

Biasest ei ole kuigi palju teada ning olemasolevastki teabest moodustab suure osa Diogenes Laertiose kirjutatu teoses "Väljapaistvate filosoofide eludest, õpetustest ja ütlustest", mille I raamatus on Biasele pühendatud eraldi peatükk, milles on esitatud mitmeid Biasega seotud anekdoote. Muuhulgas on väidetud, et Bias oli väga osav kohtukaitsmisel ning seejuures kasutas oma annet heade eesmärkide saavutamiseks.


Egiptuse keel

Egiptuse keel on Vana-Egiptuses kasutatud keel. (Mõnikord arvatakse egiptuse keele alla ka kopti keel, mida kasutavad jumalateenistustel koptid (Egiptuse kristlased).)

Egiptuse keel koos kopti keelega (Egiptuse keeled) moodustavad haru afroaasia keelte seas. Egiptuse keele kirjalikud mälestised pärinevad umbes 5000 aasta pikkusest ajavahemikust; selle pikkuse poolest on egiptuse keel esikohal.

Kopti keelest on mälestisi kuni uusajani välja, koptieelne egiptuse keel aga sai loetavaks alles tänu 1799. aastal leitud Rosetta kivile. See on suur steel, millel on kirjas ühe Ptolemaioste dünastia dekreet vanakreeka keeles kreeka kirjas ning egiptuse keeles hieroglüüfkirjas ja demootses kirjas. Neid tekste võrreldes pani Jean-François Champollion aluse egiptuse keele mõistmisele.


Nieharełaje

Nieharełaje (valgevene Негарэлае, transkribeerituna Negarelaje, poola keeles Niehorele) on agrolinnake (endine alev) Valgevenes Minski oblastis Dziaržynski rajoonis Nieharełaje külanõukogus. Asulas on jaam Minski ja Baranavičy vahelisel raudteel.

Asulas valmistatakse tarusid ja mööblit. Nieharełajes on keskkool ja muusikakool, tegutsevad kino ja raamatukogu. Aastast 1988 asub aastal 1871 valminud raudteejaama hoones muuseum, säilinud on ka teisi XIX sajandist pärinevaid hooneid.


Enierhietykaŭ

Enierhietykaŭ (transkribeerituna Energetõkav) on alevik Valgevenes Minski oblastis Dziaržynski rajoonis, Nieharełaje külanõukogu halduskeskus. Asulas on Enerhietyki peatus Minski ja Baranavičy vahelisel raudteel. Alevik asub Pieratući jõe kaldal. Alevikus on õigeusu kirik.


Tallinna piiramine (veebruar-märts 1223)

Tallinna piiramine toimus 1223. aasta veebruaris või märtsis, mil saarlased koos seni Taani kuninga võimu all olnud läänemaalaste, varbolaste, virulaste ja järvalastega piirasid Toompea linnust, taanlaste tugipunkti Eestimaal. Pärast pikka piiramist tungisid linnuse kaitsjad eestlaste väele kallale ja lõid selle põgenema.

Lahingut on kirjeldatud Henriku Liivimaa kroonikas.


Tallinna piiramine (sügis 1223)

Tallinna piiramine toimus 1223. aasta sügisel, mil Vladimiri-Suzdali, Novgorodi ja Pihkva vürstiriigi väed koos nendega liitunud eestlastega piirasid neli nädalat edutult Toompea linnusesse varjunud Taani vägesid.

Lahingut on kirjeldatud Henriku Liivimaa kroonikas ja Novgorodi esimeses kroonikas.


Bias (täpsustus)

Bias, vanakreeka mõtleja Bias, vanakreeka mütoloogia tegelaskuju Bias, vald Landes'i departemangus Prantsusmaal Bias, vald Lot-et-Garonne'i departemangus Prantsusmaal


Nõgiaru raamatukogu

Nõgiaru raamatukogu on rahvaraamatukogu Nõgiarus Nõo vallas Tartu maakonnas. Raamatukogu asub aadressil Nõo tn 4.

Raamatukogu kasutab e-kataloogi URRAM.


Hanna Knjazeva-Minenko

Hanna Knjazeva-Minenko (sündinud 25. septembril 1989 Perejaslav-Hmelnõtskõis) on Iisraeli kergejõustiklane (kolmik- ja kaugushüppaja).

Kuni 2013. aastani esindas ta rahvusvahelistel võistlustel Ukrainat. 2007. aasta juunioride Euroopa meistrivõistlustel võitis ta Kaire Leibaku järel hõbemedali. 2012. aasta suveolümpiamängudel saavutas ta kolmikhüppes tulemusega 14.56 m neljanda koha.

2013. aasta alguses kolis ta Iisraeli ja sai Iisraeli kodakondsuse. 2013. aasta juulis püstitas ta Iisraeli meistrivõistlustel kolmikhüppes riigi rekordiks 14.50 m. Hiljem samal kuul saavutas ta Teemantliiga etapil Londonis kolmikhüppes tulemusega 14.29 m kolmanda koha. 2013. aasta septembris saavutas IAAF World Challenge'il Zagrebis kolmikhüppes tulemusega 14.38 m teise koha.

2014. aasta Iisraeli meistrivõistlustel võitis ta esikoha kaugushüppes, hüpates rahvusrekordiks 6.52 m. 2015. aasta Euroopa sisemeistrivõistlustel Prahas võitis ta kolmikhüppes pronksmedali. Tulemus 14.49 m oli Iisraeli siserekord. 2015. aasta Euroopa mängudel võitis ta võistkondlike Euroopa meistrivõistluste raames kolmikhüppes esikoha. Pekingi maailmameistrivõistlustel võitis ta hõbemedali, püstitades Iisraeli rekordiks 14.78 m.

2016. aasta Euroopa meistrivõistlustel Amsterdamis võitis ta 14.51-ga hõbemedali. 2016. aasta suveolümpiamängudel Rio de Janeiros jäi ta 14.68-ga viiendaks.

2017. aasta maailmameistrivõistlustel Londonis saavutas ta kolmikhüppes tulemusega 14.42 neljanda koha.

Ta on abielus Iisraeli endise kümnevõistleja Anatoli Minenkoga. Tema treener on Alex Merman, kes on treeninud varem Iisraeli kõrgushüppajat Konstantin Matusevitši.


Kukavka

Kukavka (ukraina keeles Кукавка) on küla Ukrainas Vinnõtsja oblastis Mogõliv-Podilskõi rajoonis. Elanike arv on 1281. Pindala on 2,6 km².


Manfred Vainokivi

Manfred Vainokivi (sündinud 10. jaanuaril 1964 Tallinnas) on eesti filmiprodutsent, -lavastaja, -operaator ja -kunstnik.

Vainokivi õppis 1971–1978 Tallinna 1. keskkoolis, 1979–1982 Tallinna Spordiinternaatkooli Otepää filiaalis (tegi kahevõistlust) ja 1998–2001 Eesti Kunstiakadeemias kujunduskunsti.

Vainokivi töötas 1982–1988 Eesti Telefilmis operaatori assistendina ja kombineeritud võtete operaatorina, 1989–1991 Stuudio B-s animafilmide režissöörina (tegi kolm osa joonisseriaalist "Ohtlikud lennud"), 1991–1998 Manfred Tuisk Stuudios produtsendi, operaatori ja kunstnikuna.

Ta illustreeris Peeter Sauteri 1997 ilmunud arenguromaani "Luus".


Neeme Lüdimois

Neeme Lüdimois (sündinud 8. jaanuaril 1955 Tartus) on eesti kunstnik.

Ta lõpetas aastal 1973 Tartu 1. Keskkooli.

Ta on õppinud Tartu Ülikoolis füüsikat.


Projekt 657 PTS

Projekt 657 (laiemalt tuntud kui PTS; vene keeles ПТС, Приёмно-транспортное судно Prijomno-Transportnoje Sudno) oli Nõukogude Liidus arvukalt toodetud väike kalapüügilaev.


Aleksander Litwinowicz

Aleksander Litwinowicz (27. veebruar 1879 Peterburi – 14. jaanuar 1948 Szczecin) oli Poola sõjaväelane (brigaadikindral), insener.

1935. aastal autasustati teda Kotkaristi II klassi teenetemärgiga.


Czesław Święcicki

Czesław Święcicki (5. oktoober 1894 Maliszewo – 29. november 1952 London) oli Poola sõjaväelane, Poola Kaardiväe major.

Ta sündis Maliszewos (praeguse haldusjaotuse järgi Lipno maakonnas Kujawy-Pomorze vojevoodkonnas).

1930. aastal anti talle Kotkaristi III klassi teenetemärk.